CPPC bernilai RM5 juta bakal dibina

SEBUYAU: Kerajaan Negeri Sarawak telah memberikan kelulusan bagi membina Pusat Mengumpul, Memproses dan Membungkus (CPPC) di kawasan Sebuyau dengan anggaran kos sekitar RM5 juta.

Menteri Muda Infrastruktur dan Pembangunan Pelabuhan Sarawak, Datuk Julaihi Narawi berkata, tapak untuk pembinaan CPPC itu telah dikenal pasti untuk tujuan ini di Sebuyau.

“Saya juga inigin mencadangkan supaya Kerajaan Sarawak membangun Agropark di kawasan Sebuyau yang menggunakan teknologi dan kaedah pertanian moden.

“Agropark ini perlu melibatkan para penduduk tempatan terutama generasi muda dari kalangan lepasan sekolah dan universiti tempatan,” jelas beliau ketika berucap merasmikan penutupan “Agriculture Community Outreach Programme” di Dewan Masyarakat Kampung Sampat dekat sini, anjuran Jabatan Pertanian Bahagian Samarahan baru-baru ini.

Beliau menambah, tanah ladang yang seluas 5,000 hingga 10,000 ekar yang berhampiran diperlukan untuk tujuan ini.

“Sekiranya sukar untuk mendapat tapak yang seluas ini, pihak kerajaan Sarawak boleh menebus (acquire) tanah ladang di kawasan Sebuyau,” tambah beliau.

Dalam majlis yang sama, Julaihi turut menyampaikan replika cek berjumlah RM808,000 sebagai bantuan musim tengkujuh daripada Kerajaan Sarawak bagi Januari, Februari dan Mac 2020 kepada wakil Persatuan Nelayan Kawasan (PNK) Sebuyau, Abdul Rahim Jahari.

Oleh Alexandra Lorna

See author's posts


PALMA IJUK ADA NILAI KOMERSIAL

POKOK Ijuk dikategorikan di bawah tumbuhan nadir (jarang-jarang ada atau didapati ganjil) di Malaysia.

Dalam bahasa Inggeris pokok ijuk dikenali sebagai palm sugar, arenga palm, areng palm dan gomuti palm.

Di Sabah, selain dikenali dengan nama ijuk, pokok ini juga disebut sebagai pokok aren.

Di Kalimantan, pokok ini dipanggil enau. Kita di Malaysia mengenali perkataan “enau” daripada pepatah Melayu “bagai enau dalam belukar, melepaskan pucuk masing-masing” yang membawa maksud keadaan “mementingkan diri”.

Pepatah ini dikaitkan dengan makna sebagaimana sifat pokok ijuk memiliki sifat kemandirian yang tinggi dalam persaingannya bagi membolehkannya untuk terus hidup di hampir semua habitat.

Kamus Dewan edisi keempat mendefinisikan “ijuk” sebagai sejenis serabut yang berwarna hitam pada pangkal pelepah enau (boleh dibuat tali dan atap).

Di Sarawak, pokok ijuk paling banyak dijumpai di Song (dalam Bahagian Kapit) dan di Lubuk Antu (Bahagian Sri Aman). Di daerah Song dan Lubuk Antu terkenal dengan air ijuk atau tuak ijuk yang diusahakan secara kecil-kecilan oleh tukang tanduk.

Di pekan Song, terdapat tempat jualan yang dikhaskan untuk menjual produk ijuk.

Hasil daripada pemerhatian, pengamatan dan pengalaman inilah, seorang guru tempatan, Philip ak Beginda yang berasal dari rumah panjang di Rumah Aut, Nanga Temalat, Song telah menghasilkan sebuah buku berjudul “IJUK” yang berjaya diterbitkan oleh Dewan Bahasa dan Pustaka (DBP) Kuala Lumpur pada 2019.

Philip ak Beginda merupakan orang tempatan kelahiran Nanga Temalat, Song yang berjaya menamatkan pengajian ke peringkat Master of Sains (Educational Management).

Buku setebal 100 muka surat itu adalah dalam Siri Tumbuhan Nadir DBP.

Pelbagaikan kegunaan ijuk

Dalam prakata bukunya itu, Philip menjelaskan: “…produk ijuk yang dihasilkan hanyalah dalam bentuk air ijuk sahaja dan masih belum dipelbagaikan.

“Keadaan ini tidak banyak membantu pengusaha ijuk dari segi pemasaran. Bagi mencapai hasrat tersebut, maka perlu dibuat satu kajian berbentuk penulisan untuk mempopularkan dan mencari kaedah mempelbagaikan kegunaan ijuk.

“Langkah ini dapat membantu memperluas pengetahuan dan pasaran ijuk pada masa hadapan untuk dimanfaatkan oleh semua.”

Di Indonesia, ijuk telah dikomersialkan secara meluas, termasuklah banyak kilang didirikan untuk memproses gula ijuk. Gula ijuk dapat mengurangkan kandungan glukosa dalam darah jika dibandingkan gula putih yang sering dikaitkan dengan penyakit kencing manis atau diabetes.

Penyelidikan juga banyak dilakukan di Filipina tentang “kaong” (ijuk). Bagi Indonesia dan Filipina, produk ijuk boleh tampil dalam bentuk kosmetik, hiasan dan peralatan.

Menurut kajian yang dilakukan oleh Philip Beginda, ijuk berpotensi besar untuk dijadikan sebagai sumber utama dalam penghasilan biobahan api (etanol). Penggunaannya sebagai bahan bakar petrol pada kenderaan dihasilkan apabila bioetanol dicampurkan dengan premium yang dikenali sebagai gasohol dalam nisbah 10:90.

Kualiti etanol yang dihasilkan dikategorikan sebagai fuel grade ethanol (FGE) dengan kadar etanolnya sebanyak 99 peratus.

Serat ijuk juga boleh digunakan dalam menghasilkan kon blok untuk mengukuhkan simen jalan, seperti yang pernah dikajiselidikkan oleh Yuwono S. di universitas di Indonesia pada 1990.

Kegunaan-kegunaan lain serat ijuk termasuklah sebagai bahan fiber komposit, pengadang radiasi, pencegah anai-anai, serta pelbagai guna dalam industri makanan dan juga bidang perubatan.

Khazanah alam

Ijuk adalah khazanah alam yang tidak ternilai manfaatnya kepada manusia. Justeru, adalah satu keadaan tragik sekiranya potensinya tidak diterokai sepenuhnya di Malaysia.

Philip Beginda menganggapnya sebagai “pohon emas” dari aspek kegunaan dalam kesihatan mahupun kegunaan umum yang dapat dimanfaatkan bermula dari akar hingga ke hujung pucuknya.

Saranannya adalah agar ijuk cuba dirungkaikan nilai komersial lainnya selain daripada tuak, yang boleh dijadikan bahan asli dalam pembuatan sumber makanan atau minuman yang lain tanpa mengira bangsa atau agama.

Perusahaan ijuk secara komersial dapat dijadikan sebagai industri desa.

Cabaran

Menurut pengamatan penulis buku ini, kebanyakan generasi muda, termasuklah mereka yang menetap di luar bandar, mempunyai pengetahuan yang cetek tentang pokok ini kerana ia tumbuh secara liar dan tersembunyi di celah-celah pokok lain.

“Saya mendapati penghuni rumah panjang agak ramai yang berkumpul pada setiap petang untuk menikmati minuman air ijuk atau tuak ijuk, yang diusahakan secara kecil-kecilan oleh tukang tanduk. Begitu juga di pekan Song, didapati ramai penggemar minuman ijuk di pasar tamu yang disediakan khas oleh Majlis Berkuasa Tempatan. Hasil pemerhatian, perbualan dan perkongsian idea, saya dapati bahawa perusahaan ijuk mampu memberikan pulangan yang baik. Perusahaan ijuk boleh dijadikan sebagai pekerjaan alternatif yang mampu menambah pendapatan penghuni rumah panjang dan penduduk luar bandar secara keseluruhannya,” katanya.

Walaupun pokok ijuk mempunyai tahap kemandirian yang cukup baik di samping memiliki kemampuan hidup secara liar, namun, pokok ini masih terdedah kepada ancaman kepupusan akibat sikap manusia sendiri yang kurang prihatin.

Pokok ijuk juga terdedah kepada pemusnahan persekitaran akibat aktiviti penebangan hutan secara berleluasa. Kurangnya pengetahuan tentang kegunaan dan manfaat pokok ijuk menyumbang kepada aktiviti penebangan. Hal ini mengakibatkan pokok ijuk semakin kurang kelihatan di sesetengah tempat.

Perladangan Ijuk

Indonesia dan Filipina sudah lama menanam pokok ijuk secara komersial.

Perladangan ijuk di Malaysia telah dirintiskan di Tawau, Sabah sejak tahun 1993 oleh bekas Ketua Menteri Sabah, Datuk Harris Salleh serta beberapa orang rakan kongsi beliau dan telah berjaya menghasilkan sirap ijuk dan gula ijuk.

Kejayaan awal itu telah menyaksikan produk ijuk berjaya di eksport ke luar negara seperti Amerika Syarikat.

See author's posts


Limpa ikan Terusan rezeki lumayan Osman Jalaini

BERPENGALAMAN lebih 33 tahun sebagai nelayan, pelbagai kenangan manis dan pahit diharungi oleh Osman Jalaini Rambli, anak jati Kampung Selalang, Sarikei ini.

Osman Jalani kini berusia 46 tahun dan dia mula menjalani kehidupan sebagai nelayan setelah berhenti sekolah ketika berusia 13 tahun sekitar tahun 1988.

Turun ke sungai untuk menangkap ikan telah sebati dalam dirinya dan hampir setiap hari dia turun menangkap ikan sekiranya cuaca mengizinkan.

Katanya, selain memukat ikan, dia juga memancing ikan di kawasan sekitar Sungai Selalang.

“Saya gemar turun memancing setiap hari sekiranya cuaca dalam keadaan baik.

“Antara ikan yang saya selalu dapat semasa memancing ialah ikan Terusan dan ikan Palo. Ikan Terusan dan ikan Palo sangat sukar diperolehi dan memerlukan kesabaran yang tinggi.

“Ikan-ikan ini merupakan antara penyumbang rezeki kepada kami sekeluarga,” katanya ketika ditemu bual penulis.

Hasil jualan ‘lupar ikan’ atau limpa ikan Terusan dan limpa ikan Palo yang lumayan adalah satu lubuk rezeki baginya.

“Saya menjual limpa ikan Terusan dan ikan Palo yang telah dikeringkan kepada kedai ubat yang menerima dengan harga yang lebih tinggi berbanding kedai ubat lain di pasar.

“Sekiranya kita menjual limpa ikan Terusan seberat 50 gram, harganya boleh mencecah sehingga RM7,375.

“Ia diterima dengan harga yang tinggi dan amat membantu menambah pendapatan keluarga saya,” ujarnya.

Jelasnya, harga limpa ikan Terusan dan limpa ikan Palo tidak sama.

“Harga limpa ikan Palo pula ialah RM1,000 untuk 100 gram.

“Dulu tidak ramai penduduk disini menangkap ikan Terusan dan ikan Palo.

“Kini bertambah ramai yang berminat memancing ikan ini memandangkan harga limpa ikan ini semakin tinggi di pasaran,” katanya lagi.

Selain bekerjaya sebagai nelayan, Osman Jalaini juga merupakan seorang pemilik warung yang dikenali sebagai Titanic Selalang.

Kisah warungnya yang dibina olehnya sendiri dengan kreatif pernah penulis coretkan di ruangan Stail Utusan Sarawak siaran 28 Januari 2021.

Menyentuh berkenaan warungnya, bapa kepada lima orang anak ini berkata, operasi warung diberhentikan seketika buat masa ini bagi menghindar wabak  Covid-19.

“Mungkin operasi warung akan bermula semula selepas Hari Raya Aidilfitri tahun ini.

“Bersama kita doakan semoga wabak pandemik Covid-19 segera berakhir di negara kita,” katanya lagi.

Oleh EARL ANEK

See author's posts


Francisca berhasrat gayakan busana etnik Dayak

KUCHING: Anak kelahiran Sarawak, Francisca Luhong James yang dinobat sebagai Miss Universe Malaysia 2020 berhasrat untuk menggayakan pakaian tradisional etnik Dayak bagi segmen ‘national costumes’ apabila ke peringkat pertandingan Miss Universe nanti.

Meskipun keputusan terletak pada Miss Universe Malaysia Organization(MUMO), namun beliau berharap agar hasratnya itu dapat dipertimbangkan.

“Saya berhasrat untuk memperagakan gabungan pakaian suku kaum etnik Iban, Kayan-Kenyah yang menonjolkan ‘Royal Dayak’,” kata beliau ketika kunjungan ke Utusan Sarawak, semalam.

Beliau turut memaklumkan akan mengemukakan cadangan tersebut kepada MUMO setelah kembali ke Kuala Lumpur pada hujung minggu ini.

Dalam perkembangan lain, Francisca berkata,beliau akan mengetengahkan isu keciciran pelajar sebagai salah satu agensi tanggungjawab sosial beliau sebagai Miss Universe Malaysia.

“Saya terkilan apabila mendapat tahu daripada seorang rakan bahawa masih terdapat kanak-kanak tercicir daripada persekolahan dan amat menyedihkan senario ini berlaku di Kuching.

“Justeru, saya berharap pihak kerajaan dapat mendukung hasrat ini dengan melibatkan kerjasama daripada ibu bapa untuk bersama-sama melihat kepada masalah anak-anak yang tercicir daripada alam persekolahan ini.

“Ini kerana, bidang pendidikan adalah amat penting sebagai landasan untuk melahirkan modal insan yang berkualiti pada masa akan datang,” luah beliau.

Francisca Luhong James lahir pada 14 Oktober 1995 juga dikenali sebagai Francisca Luhong, merupakan model dan Ratu Cantik Malaysia yang dinobatkan sebagai Miss Universe Malaysia 2020.

Pada usia 19 tahun,Francisca Luhong mengambil bahagian dalam Miss Cultural Harvest Festival 2015, pertandingan kecantikan etnik yang diadakan setiap tahun semasa Harvest Festival dan Cerita Rakyat Sarawak yang mana beliau mendapat naib juara ketika itu.

Pada 2016, Francisca Luhong juga adalah salah seorang finalis dalam pertandingan Miss World Malaysia 2016 selain berjaya memenangi tiga daripada 12 anugerah anak syarikat iaitu Miss Talent,Miss Natural Beauty dan Miss Elegant.

Pada akhir pertandingan,beliau berakhir sebagai Naib Johan keempat. Namun semasa diumumkan, gelarannya ditukar dari tempat kelima ketempat ketiga kerana beliau menggantikan kedudukan Naib Juara kedua.

Dua tahun kemudian, beliau mencuba nasib untuk kali kedua dalam pertandingan yang sama.

Beliau memenangi dua daripada enam anugerah anak syarikat iaitu People’s Choice Award dan Top Model Award.

Ketika Miss World Malaysia 2018, beliau adalah salah seorang finalis Top 5.

Pemenang akhirnya,Larissa Ping Liew dan naib juara kedua, Naomi Sim adalah rakan dari Sarawak.

Pada 2020, Francisca Luhong mengambil bahagian dalam pertandingan Miss Universe Malaysia 2020 dan akhirnya memenangi per tandingan tersebut. Beliau adalah satu-satunya finalis dari Sarawak yang bertanding.

Sebagai pemenang,beliau mendapat hak untuk mewakili Malaysia dalam pertandingan Miss Universe 2020 yang akan datang. Malam Gala Miss Universe Malaysia 2020 diadakan pada 5 September 2020 di Damansara, Petaling Jaya, Selangor.

Francisca Luhong adalah Miss Universe Malaysia ke-8 dari Sarawak dan juga wanita Dayak pertama yang memenangi gelaran berprestij itu.

Kali terakhir anak Sarawak memenangi gelaran ialah Adelaine Chin Ai Nee yang berjaya merangkul mahkota pada 2007.

Sempena kunjungan Francisca tersebut, Pengurus Besar Utusan Sarawak Ivy Ngo turut merakamkan terima kasih kepada Petra Enterprise bagi memeriahkan lagi kunjungan tersebut.

Oleh Melvera Munded

See author's posts


Malaysia masih di bawah ‘kerajaan sementara’ – Ismail Sabri

KUALA LUMPUR: Perdana Menteri Datuk Seri Ismail Sabri Yaakob berkata kerajaan pimpinannya kekal sebagai kerajaan sementara atau ‘caretaker government’, dan begitu juga Kabinetnya yang kekal sebagai ‘caretaker Cabinet’.

“Jadi rakyat jangan keliru, seolah-olah sekarang ini tidak ada kerajaan, kerajaan lama masih kekal sebagai kerajaan sementara atau ‘caretaker goverment.’

“Malah Kabinet yang lepas pun masih berfungsi sebagai ‘caretaker Cabinet’ kecuali mereka yang tidak bertanding ataupun kalah dalam pilihan raya, mereka mungkin tak boleh menjawat jawatan menteri seperti dahulu sebab dia bukan ahli parlimen lagi,” katanya dalam kenyataan di sini hari ini.

Ismail Sabri berkata satu sesi sidang khas parlimen akan diadakan bagi membentangkan bajet khas untuk membayar gaji penjawat awam sebelum 31 Disember, jika masih tiada kerajaan dibentuk dalam masa terdekat.

Sehubungan itu katanya penjawat awam tidak perlu bimbang, gaji mereka tetap akan dibayar, sambil menjelaskan bahawa sesi sidang khas itu akan dilaksanakan secara ringkas tanpa ada sesi perbahasan.

“Ia perlu dibentang sebelum hujung Disember untuk bayaran gaji Januari. Ia akan dibentang dan dilulus sebulat suara,” katanya.

— BERNAMA

See author's posts


Nelayan Senari mahu jeti pendaratan ikan yang baharu

KUCHING: Nelayan di Kampung Senari mengharapkan belas ehsan kerajaan Gabungan Parti Sarawak (GPS) untuk membantu mereka membina sebuah jeti pendaratan ikan (gambar) di kampung pesisir itu.

Salah seorang nelayan, Awang Affendi berkata dia dan rakan-rakannya kini sukar mencari rezeki kerana jeti yang sedia ada hampir roboh ekoran keadaannya sudah usang dimamah usia.

“Dana untuk projek pembinaan jeti pendaratan ikan di Kampung Senari pernah diluluskan ketika Barisan Nasional (BN) masih wujud di negeri ini.

“Tetapi peruntukan itu terbatal selepas kerajaan beralih arah kepada Pakatan Harapan (PH),” katanya ketika ditemui pemberita Utusan Sarawak di sini, hari ini.

Katanya, makanan laut adalah  sumber pendapatan utama penduduk Kampung Senari.

Sementara itu, Drahman Hussein berkata, pada masa dahulu jeti ini sibuk dengan persinggahan kapal ikan dari Beladin.

“Saya sudah lama tidak turun ke laut untuk menangkap ikan. Pada masa ini, saya hanya menjala ikan berhampiran sungai sahaja. Dulu, kawasan jeti ini meriah dengan persinggahan kapal ikan tetapi kini ia telah suram.

“Saya amat berharap kerajaan negeri membantu kami dan mendengar rayuan ini,” katanya.

Ketika musim tengkujuh ini, nelayan di Kampung Senari sukar mendapatkan sumber makanan dan hidup mereka seperti ‘kasi pagi makan pagi, kasi petang makan petang.’

Belas ehsan dari kerajaan negeri amat diperlukan untuk mereka meneruskan kelangsungan hidup.

Oleh NUR AIN OTSMAN

See author's posts


MCMC ambil tindakan iklan jualan semula konsert Coldplay di media sosial

PUTRAJAYA: Suruhanjaya Komunikasi dan Multimedia (MCMC) telah diarah untuk mengambil tindakan berkaitan iklan jualan semula tiket konsert Coldplay di media sosial, kata Menteri Komunikasi dan Digital Fahmi Fadzil.

Ditemui pemberita selepas program Jom Baca Bersama 10 Minit di Kementerian Komunikasi dan Digital (KKD) sini hari ini, beliau berkata wujud aktiviti penipuan jualan tiket konsert berkenaan di media sosial dan MCMC akan meminta pengendali platform berkenaan menurunkan hantaran tersebut.

“Kalau dikesan kita akan bawa (scammer) ke muka pengadilan dan hantaran (jualan tiket) jika masih berada di platform akan diambil tindakan bersesuaian,” katanya.

Tular di media sosial mengenai kewujudan akaun-akaun di pelbagai platform yang menjual tiket konsert Coldplay namun ia dikatakan dikendalikan oleh ‘scammers’.

Selain itu, wujud tindakan menjual semua tiket konsert kumpulan itu dengan harga hingga mencecah RM43,200 hingga mengundang kecaman orang ramai.

Mengenai tindakan menjual semua tiket Coldplay dengan harga mahal oleh ulat tiket, Fahmi berkata beliau telah meminta Kementerian Perdagangan Dalam Negeri dan Kos Sara Hidup (KPDN) untuk melakukan pemantauan mengenai perkara itu kerana ia dibawah bidang kuasa kementerian berkenaan.

“Saya lihat (jualan semula tiket) agak keterlaluan,” katanya dan menambah isu ulat tiket itu akan dibincangkan dalam mesyuarat Jemaah Menteri akan datang.

Fahmi turut menasihati orang ramai agar membeli tiket konsert Coldplay melalui sumber yang sah bagi mengelak menjadi mangsa ulat tiket dan scammer.

“Kerajaan pandang serius isu (ulat tiket) ini dan kita kena kekang dan teliti apa undang-undang dan peraturan yang boleh diguna.

“Saya ingatkan kalau ingin beli… belilah daripada sumber sah agar tidak ditipu dan kalau beli tetapi tidak dapat tiket. Buat laporan polis untuk mereka ambil tindakan,” katanya.

Coldplay, kumpulan muzik terkemuka dunia, menjayakan konsert dalam siri jelajah Music Of The Spheres World Tour mereka di Malaysia pada November ini.

Ini merupakan konsert julung kalinya dipersembahkan kumpulan muzik dari Britian itu di Malaysia, yang dijadualkan pada 22 Nov ini di Stadium Nasional Bukit Jalil.

Coldplay dilapor memulakan siri jelajah mereka pada Mac di Costa Rica, sebelum meneruskan persembahan yang dijadualkan di Tokyo, Kaohsiung (Taiwan), Jakarta dan Perth, selain Kuala Lumpur pada November ini. – Bernama

See author's posts


Julaihi sumbang dua unit kerusi gunting rambut

SEBUYAU: Menteri Utiliti dan Telekomunikasi yang juga Ahli Dewan Undangan Negeri (ADUN) Sebuyau, Datuk Julaihi Narawi menyumbangkan kerusi gunting rambut kepada pengusaha kedai gunting, Mohammad Nasri Hanapi.

Penyerahan sumbangan dua unit kerusi itu dilakukan di Pusat Transformasi Luar Bandar (RTC) Kampung Sampat Sebangan, hari ini.

Julaihi berkata, sumbangan itu akan membantu meringankan beban pengusaha kedai gunting terbabit sekali gus membantu meningkatkan pendapatan mereka.

“Saya berharap sumbangan ini sedikit sebanyak membantunya (Mohammad Nasri) melancarkan operasi di kedai guntingnya,” katanya.

Dalam pada itu, Nasri bersyukur dan berterima kasih kepada menteri itu kerana sudi menghantar dan menyerahkan sendiri kerusi gunting ke premis perkhidmatannya.

See author's posts


Martabat warisan tradisional Sarawak

KUCHING: Kerajaan Sarawak akan mengetengahkan motif songket Sarawak untuk pencalonan Pertubuhan Pendidikan, Saintifik dan Kebudayaan Pertubuhan Bangsa Banga Bersatu (UNESCO).

Ketua Menteri Datuk Patinggi Abang Johari Tun Openg berkata, usaha meningkatkan kualiti produk kraf Sarawak khususnya songket akan terus disokong.

“Kementerian Pelancongan, Kesenian dan Kebudayaan dengan kerjasama Persatuan Penggiat Seni dan Kebudayaan Malaysia Kuching menjalinkan kerjasama untuk memartabatkan warisan tradisional Sarawak ke persada antarabangsa.

“Pendekatan meningkatkan kualiti songket kita bergantung kepada bahannya, dan pihak NGO akan menggunakan benang dari negara Turki untuk menghasilkan rekaan yang berkualiti,” katanya.

Beliau berkata demikian pada Majlis Perasmian Sarawak Music and Fashion Galore 2020 (SAMFAG) di sebuah hotel terkemuka, malam kelmarin.

Tambahnya, pengiktirafan Unesco itu nanti akan memberi kesan positif kepada seni kraf di Sarawak.

“Selain Songket, Sarawak juga memiliki kain keringkam dan pua kumbu yang juga boleh dibangunkan dan diketengah ke peringkat dunia,” ujarnya.

Terdahulu, Menteri Pelancongan, Kesenian dan Kebudayaan Datuk Abdul Karim Rahman Hamzah berkata, kualiti warisan seni budaya tidak mungkin tercapai tanpa pemuliharaan yang sistematik untuk mengekalkan keberadaan warisan seni budaya tersebut dalam masyarakat.

“Bagi mencapai tujuan tersebut, inventori termasuk dokumentasi secara saintifik arkib, audio, visual harus dilaksanakan kepada masyarakat atau kumpulan etnik yang mendukung elemen warisan seni budaya tersebut,” katanya.

Latihan mengikut metodologi Unesco perlu diterapkan dalam masyarakat.

Empat Modul Capacity Building telah pun distrukturkan oleh Sekretariat 2003 Unesco yang beribu pejabat di Paris.

“Melalui kerjasama Persatuan Penggiat Seni dan KebudayaanMalaysia Kuching (MACPA), Kementerian Pelancongan, Kesenian dan Kebudayaan Sarawak (MTAC) akan mengkaji pelaksanaan bengkel bagi mendidik masyarakat ke arah dokumentasidan inventori elemen warisan menurut kerangka Unesco,” jelasnya.

Dengan usaha bersepadu secara sistematik, mengikut tanda aras Unesco, beliau amat optimis bahawa warisan seni budaya Sarawak akan melonjak dan dikenali bukan sahaja dalam negaratetapi juga ke peringkat serantau dan global.

Ini akan melonjakkan sektor pelancongan Sarawak sebagai destinasi pilihan utama setiap pelancong yang ingin melihat keunikan dan keaslian warisan seni budaya Sarawak yang didukung oleh pelbagai pihak secara kolektif.

Oleh NUR AIN OTSMAN

See author's posts


Kawal harga sementara ke atas bahan binaan

KUCHING: Persatuan Pemaju Perumahan dan Hartanah Sarawak (SHEDA) menggesa kawalan harga sementara ke atas bahan binaan penting agar tidak menjejaskan ekonomi negara dengan teruk.

Pengerusinya Datuk Sim Kiang Chiok berkata, ia penting supaya kenaikan harga dapat dikawal dan diserap oleh pasaran secara perlahan tanpa memberi kejutan kepada ekonomi.

Katanya, lonjakan permintaan yang mendadak di Malaysia diakui menyebabkan kekurangan bekalan dengan negara kuasa ekonomi utama turut membuka ekonomi.

“Walaupun Indeks harga menunjukkan kenaikan yang kecil, namun dengan kenaikan yang berterusan kesannya akan menjadi ketara dalam satu tempoh masa.

“Ini ditambah lagi dengan pembukaan semula kebanyakan sektor ekonomi ini terdapat permintaan yang besar untuk bahan untuk menyokong aktiviti pengeluaran mereka.

“Dengan pembukaan ekonomi kita di bawah Fasa 3 dan 4 Pelan Pemulihan Negara (PPN), kebanyakan sektor ekonomi dapat memulakan semula dan meneruskan operasi perniagaan mereka,” katanya menerusi satu kenyataan semalam.

Tambahnya, permintaan minyak dan gas juga melonjak menyebabkan kenaikan harga bahan mentah termasuk kos pengeluaran dan pengangkutan meningkat.

“Kuasa beli ringgit kita yang lebih rendah, kerana kadar pertukaran kepada dolar AS dan mata wang utama lain telah menurun, juga menyebabkan harga bahan binaan yang diimport meningkat.

“Oleh itu, pemaju perlu menyerap kenaikan kos sekiranya hartanah itu dijual pada harga jualan tetap manakala bagi hartanah tidak terjual, pemaju boleh melaraskan harga hartanah untuk menyerap kenaikan kos tersebut,” ujarnya.

Jelasnya lagi, kontraktor yang berdepan dengan ‘variasi harga bahan’, boleh menuntut kenaikan harga yang akan membantu mengurangkan kenaikan kos pembinaan.

“Kekurangan tenaga kerja juga akan menyebabkan peningkatan kos pembinaan dan kelewatan masa kerana nilai kerja akan menjadi lebih mahal dengan permintaan gaji yang lebih tinggi dan kemajuan kerja juga mungkin mengalami kelewatan.

“Dengan kadar Imunisasi yang tinggi di negara kita, kita dapat membuka ekonomi semula untuk menyelamatkan mata pencarian. Namun begitu, banyak masa yang perlu  diberikan untuk ekonomi dan perniagaan negara kita mengejar dan mempercepatkan kembali ke tahap sebelum Covid-19,” katanya.

See author's posts


Tiada kekangan dalam pencapaian wanita

MIRI: Premier Sarawak, Datuk Patinggi Tan Sri Abang Johari Tun Openg memberi jaminan bahawa tiada apa-apa dari segi perundangan yang akan dibiarkan untuk mengekang pencapaian kaum wanita.

Beliau berkata, apa-apa rintangan harus diketepikan supaya tidak akan menghambat kemajuan kaum wanita dalam pelbagai bidang.

Tegasnya, Kerajaan Gabungan Parti Sarawak (GPS) sentiasa berpegang kepada prinsip pemerkasaan wanita kerana golongan ini juga memainkan peranaan dalam pembangunan negara.

“Sebagai Ketua Kerajaan GPS, saya ingin menegaskan bahawa Kerajaan GPS sentiasa berpegang kepada prinsip pemerkasaan wanita kerana wanita merupakan salah satu tonggak pembangunan yang amat penting merangkumi segala aspek pembangunan negeri dan negara.

“Terbukti Kerajaan GPS mempunyai kesungguhan dalam mengangkat martabat wanita apabila memasukkan komitmen untuk ‘Memperkasakan Penglibatan Wanita dalam Pembangunan Sarawak’ dalam Manifesto GPS pada PRN12 yang lepas,” katanya.

Abang Johari berkata demikian dalam teks ucapannya yang dibaca Menteri Pembangunan Wanita, kanak-kanak dan Kesejahteraan Komuniti, Dato’ Sri Fatimah Abdullah pada sambutan Hari Wanita Sarawak 2022 yang diadakan di sebuah hotel  terkemuka di sini, semalam.

Tambah Abang Johari, janji dalam manifesto tersebut bukan sesuatu kenyataan yang tidak berasas kerana sejak beberapa tahun kebelakangan ini, melalui Kementerian Pembangunan Wanita yang dipimpin Dato’ Sri Fatimah, Kerajaan Sarawak, antara lain telah melatih hampir 18,000 ibu tunggal dan wanita berpendapatan rendah dalam pelbagai kemahiran di Pusat Latihan Wisma Wanita (WWTC) sejak 2015.

Selain itu, katanya, Kerajaaan GPS meluluskan Geran Usahawan Wanita sebanyak RM3.5 juta yang memberi manfaat kepada 1,300 usahawan wanita untuk memulakan atau meningkatkan perniagaan mereka sejak 2018.

“Kita juga telah menaik taraf Biro Wanita kepada Jabatan Wanita dan Keluarga Sarawak bagi memperkasakan peranan wanita dalam dalam pembangunan sosioekonomi Sarawak dan melatih wanita sebagai Ketua Masyarakat dan Ketua Kaum dan Ahli Majlis Tempatan.

“Bagaimanapun, usaha ini belum mencukupi, khususnya kepimpinan wanita di sektor awam dan sektor korporat dan usaha akan diteruskan supaya suatu hari nanti kaum wanita boleh duduk sama rendah dan berdiri sama tinggi dengan kaum lelaki seperti yang dijanjikan dalam Manifesto GPS,” ujarnya.

Turut hadir, Menteri Pengangkutan Sarawak, Dato Sri Lee Kim Shin dan Timbalan Menteri Pembangunan Wanita, Kanak-Kanak dan Kesejahteraan Komuniti, Datuk Rosey Yunus.

Oleh LIONG CHAI LING

See author's posts


JKR diarah selesai 60 ‘projek sakit’

MIRI: Jabatan Kerja Raya (JKR) diarahkan untuk menangani serta menyelesaikan kira-kira 60 ‘projek sakit’ di negeri ini dalam tempoh tiga tahun akan datang.

Timbalan Premier Sarawak, Datuk Amar Douglas Uggah Embas berkata, pihaknya juga sentiasa terbuka untuk berbincang bersama JKR mengenai mekanisme terbaik bagi mempercepatkan proses menyelamatkan ‘projek sakit’ itu.

Uggah yang juga Menteri Pembangunan Infrastruktur dan Pelabuhan berkata, sekitar 30 hingga 40 daripada 60 ‘projek sakit’ itu berada dalam keadaan kritikal.

“Kontraktor penyelamat boleh menguruskan sekurang-kurangnya 20 projek, manakala yang lain boleh diselamatkan melalui (terma) syarat perubahan harga (VOP).

“Salah satu isu di sebalik projek sakit adalah dalam pemilihan kontraktor. Kita mesti mendapatkan kontraktor yang betul atau berwibawa.

“Malah dicadangkan supaya diadakan seminar untuk membincangkan bagaimana kita boleh membangunkan mekanisme untuk JKR mendapatkan kontraktor tersebut melaksanakan projek,” katanya berucap pada persidangan pegawai kanan JKR di sini, semalam.

Seramai 151 pegawai menghadiri persidangan tiga hari itu yang bermula semalam hingga esok.

Uggah juga mencadangkan JKR meneroka dan mengkaji menggunakan teknologi moden dalam pembinaan jalan raya dan jambatan serta sistem pemantauan untuk kecekapan penghantaran yang lebih tinggi selain menggunakan teknologi dron.

“Saya berharap JKR akan melakukan analisis SWOT (kekuatan, kelemahan, peluang, dan ancaman) untuk meningkatkan prestasinya, terutama berkaitan projek sakit,” katanya.

Beliau berkata, Sarawak memerlukan lebih 4,000 kilometer (km) jalannya dinaik taraf, dan lebih 7,000km pula diperlukan untuk menghubungkan setiap penempatan dari Lundu ke Limbang.

Katanya, pembangunan infrastruktur masih menjadi isu yang perlu ditangani agar Sarawak menjadi negeri maju dan berpendapatan tinggi menjelang 2030.

“Pelaksanaan Strategi Pembangunan Pasca Covid-19 Sarawak 2030 memainkan peranan penting dalam pembangunan infrastruktur.

“Ini adalah salah satu tonggak strategi,” katanya.

See author's posts


Kemenangan bukan nasib

ENAM belas perlawanan awal saingan TM Piala Malaysia sudah pun berlangsung sempurna dengan beberapa kejutan tercipta.

Ketika saingan peringkat kumpulan akan berehat buat seketika bagi memberi ruang kepada Harimau Malaya, aksi kedua yang berlangsung baru-baru ini ditutup dengan penuh klimaks.

Sama juga seperti perlawanan pertama, aksi kedua peringkat kumpulan terus menyajikan kejutan dan menghasilkan topik perbincangan dikalangan penggiat mahu pun peminat.

Jika perbandingan dibuat, ada beberapa perkara yang menarik untuk dibincangkan khususnya mengenai perlawanan kedua kali ini.

Skuad yang diberi tumpuan penuh ketika ini, Sarawak United FC terutamanya, sebelum memasuki kempen Piala Malaysia dengan berita kurang enak rentetan hukuman dihadapi pemain, pegawai dan jurulatih pasukan.

Malah tumpuan Kumpulan A seakan lebih banyak tertumpu kepada Penang FC dan Kuala Lumpur City FC sebaliknya lain pula jalan cerita yang disajikan anak buah E Elavarasan ini.

Kemenengan ke atas Sri Pahang FC, Rabu lalu membuktikan yang kejutan ke atas Penang FC pada perlawanan pertama bukanlah hadir menerusi nasib semata-mata.

Ia terbukti apabila amukan Sarawak United mampu mengejutkan pasukan pilihan, Penang FC 3-1 pada aksi sulung di Stadium Bandaraya dan meraih kemenangan tipis 1-0 berdepan Sri Pahang di Stadium UITM Shah Alam.

Sudah pastinya, anak-anak buah Elavarasan selepas kembalinya beraksi daripada berehat nanti, mahu menjadikan Kuala Lumpur City sebagai pasukan ketiga daripada Liga Super ‘mangsa amukan’ skuad Kenyalang Emas yang dijadual berlangsung pada 30 Oktober nanti.

Selain Sarawak United yang cemerlang dengan dua kemenangan, empat lagi wakil dari Liga Premier sudah menyerlahkan kehadiran mereka bukanlah sekadar pelengkap jadual.

Dalam pada itu, Elavarasan mengakui masih terlalu awal untuk berpuas hati dengan persembahan anak buahnya selepas menang dua aksi TM Piala Malaysia, baru-baru ini.

Meskipun mereka melakar kejutan menewaskan dua pasukan yang berada dalam saingan Liga Super, beliau menganggap setiap lawan adalah berbeza dan apa sahaja boleh berlaku dalam perlawanan akan datang apatah lagi mereka hadir sebagai satu-satunya pasukan dari Liga Premier dalam kumpulan A.

Tetapi, bekas jurulatih Melaka United FC ini tetap berbangga dengan usaha barisan pemain bagi memastikan permulaan yang cukup positif untuk mereka meraih mata penuh dalam dua aksi terbabit dan bersedia dengan motivasi baharu untuk berdepan Kuala Lumpur City, penghujung bulan Oktober ini.

Oleh ADI SAFARMAN

See author's posts


Individu dalam senarai khas dibenar guna polis pengiring

KUALA LUMPUR: Hanya individu dalam senarai khas dibenarkan menggunakan khidmat polis pengiring dan perlu mendapat kebenaraan Ketua Polis Negara kata Menteri Dalam Negeri Datuk Seri Hamzah Zainudin.

“Sebenarnya kami tidak membenarkan sesiapa yang tiada dalam senarai itu (guna khidmat polis pengiring) mendapat kemudahan sedemikian. Jadi kalau ada kesalahan yang dilakukan oleh anggota, kami akan ambil tindakan,” katanya.

Beliau berkata demikian kepada pemberita ketika diminta mengulas mengenai isu anak Ahli Parlimen didakwa menggunakan khidmat polis pengiring selepas menghadiri Majlis Hari Raya Aidilfitri PDRM Tahun 2022 di Pusat Latihan Polis Kuala Lumpur, di sini semalam.

Hamzah berkata, polis telah menjalankan siasatan dalaman secara terperinci dan hasil siasatan akan diumumkan dalam tempoh terdekat.

“Orang yang menerima (khidmat polis iring) ini kalau ada melakukan mana-mana kesalahan kerana langgar apa sahaja undang-undang, kami akan ambil tindakan. Kami akan lakukan siasatan sebelum mendapatkan kepastian apa yang berlaku sebenarnya,” katanya.

Mengulas sama ada isu khidmat polis iring ini mempunyai prosedur operasi standard (SOP) baharu, beliau berkata tiada sebarang SOP baharu dan perkara itu telah dijawab dalam Parlimen dan ia hanyalah masalah individu melakukan kesalahan menggunakan sesuatu (perkhidmatan) yang tidak sepatutnya digunakan.

Pada 8 Mei lepas, polis kontinjen Pulau Pinang membuka kertas siasatan tatatertib terhadap dua anggota polis trafik berhubung kejadian mengiringi kenderaan awam.

Menerusi klip video berkenaan, kedua-dua anggota polis itu sedang mengiringi kenderaan yang didakwa dipandu oleh seorang anak Ahli Parlimen.

Paparan video berkenaan mendapat kecaman masyarakat yang tidak berpuas hati dengan individu terlibat menggunakan khidmat anggota polis trafik bagi meredah kesesakan jalan raya di Pulau Pinang.

Sementara itu, mengulas mengenai isu tular di media sosial mengenai Jabatan Pencegahan Jenayah dan Keselamatan Komuniti Bukit Aman yang didakwa akan dibubarkan, beliau enggan mengulas isu berkenaan.

Turut hadir Ketua Setiausaha Negara Tan Sri Mohd Zuki Ali, Ketua Polis Negara Tan Sri Acryl Sani Abdullah Sani dan Panglima Tentera Udara Jen Datuk Seri Mohd Asghar Khan Goriman Khan. – Bernama

See author's posts


GEG: RUU tidak menjenayahkan kanak-kanak

MENTERI Kesihatan Khairy Jamaluddin berucap pada majlis pelancaran portal KKMNOW di Kementerian Kesihatan semalam. • Foto BERNAMA

PUTRAJAYA: Dakwaan Rang Undang-Undang (RUU) Kawalan Produk Tembakau dan Merokok 2022 ‘menjenayahkan kanak-kanak’ adalah mengelirukan, kata Menteri Kesihatan Khairy Jamaluddin.

Beliau berkata kompaun bagi orang belum dewasa yang merokok sememangnya wujud dalam peraturan sedia ada dan tidak boleh didaftar sebagai kesalahan jenayah.

“Dia (perokok belum dewasa) bukannya masuk penjara dan tiada hukuman penjara bagi mereka ataupun dalam RUU baharu ini kepada mereka yang lahir selepas 2007.

“Jadi janganlah kelirukan rakyat menyatakan bahawa kanak-kanak akan dijenayahkan. Itu tidak betul. Sekarang pun kalau ada kanak-kanak beli rokok dan sekiranya dikesan penguat kuasa, dia akan dikompaun RM50 sahaja,” katanya pada pemberita selepas merasmikan portal KKMNOW, sebagai mengulas penyerahan memorandum pihak Consumer Choice Centre (CCC) di Parlimen semalam bagi membantah pelaksanaan RUU tersebut.

Memorandum tersebut menyenaraikan tiga bantahan yang menyifatkan RUU itu mengandungi kuasa penguatkuasaan yang besar, menjenayahkan kanak-kanak dan menyebabkan golongan miskin terjejas.

RUU berkenaan antaranya bakal melarang penjualan serta penggunaan sebarang bentuk bahan merokok termasuk rokok elektronik atau ‘vape’ kepada individu yang dilahirkan pada 1 Januari 2007 dan tahun seterusnya, bertujuan melahirkan Generasi Penamat atau Generational End Game (GEG) bagi merokok.

Ia dibentangkan untuk bacaan kali pertama oleh Khairy pada 27 Julai lepas tetapi kemudiannya dirujuk kepada Jawatankuasa Pilihan Khas Parlimen untuk diperhalusi.

Khairy berkata RUU tersebut telah melalui proses perbincangan Jawatankuasa Pilihan Khas Parlimen itu yang wakilnya terdiri daripada pelbagai ahli politik dan antara pindaan dibuat adalah untuk memperkemaskan kuasa-kuasa penguatkuasaan supaya jelas bahawa tiada kuasa yang keterlaluan.

Terdahulu, Khairy dalam ucapanya berkata KKMNOW merupakan kesinambungan atau peluasan kepada fungsi portal COVIDNOW, selaras dengan pelan pendigitalan perkhidmatan kesihatan dan usaha Kementerian Kesihatan (KKM) mewujudkan satu platform bersepadu bagi tujuan perkongsian data kesihatan.

Katanya, skop KKMNOW yang lebih luas itu merangkumi paparan data berkaitan program kesihatan seperti pendermaan darah dan organ, saringan kesihatan dan data penyakit berjangkit.

KKMNOW dibangunkan dengan kerjasama strategik dengan Jabatan Perangkaan (DOSM) dan ia oleh diakses menerusi https://data.moh.gov.my/. – Bernama

See author's posts


Projek Pengindahan Tebingan Sungai siap penghujung tahun ini

NUR AIN OTSMAN

KUCHING: Projek Pengindahan Tebingan Sungai Kuching, bermula Kampung Boyan hingga ke Kawasan Kubu Margherita menelan belanja sebanyak RM24 juta dijangka siap sepenuhnya penghujung tahun ini.

Menteri Pelancongan, Kesenian dan Kebudayaan Sarawak, Datuk Abdul Karim Rahman Hamzah berkata, setelah siapnya projek itu nanti ia bakal mengubah keindahan Bandar Raya Kuching terutama Tebingan Sungai Kuching yang mana sebelum ini hanya terkenal dengan Air Pancut Berirama Darul Hana bagi menarik kedatangan pelancong.

“Projek ini termasuk naik taraf jalan untuk pejalan kaki, pengindahan Pangkalan Sapi dan Traditional English Tea House di Kubu Margherita,” katanya kepada media selepas mengadakan lawatan tapak projek di Kubu Margherita, semalam.

Abdul Karim berharap rakyat dapat menghargai semua projek ini dengan tidak akan melakukan vandalisme.

“Tempat ini dibuka untuk orang awam, harapan kita agar rakyat dan pelancong merasa bangga dengan keindahan yang ada nanti,” ujarnya sambil menambah projek tersebut mula dijalankan pada tahun 2017.

Walaupun ia mengalami sedikit kelewatan, namun Abdul Karim yang juga Menteri Belia dan Sukan Sarawak memberitahu kelewatan projek ini adalah disebabkan oleh bentuk muka bumi di sepanjang sungai.

“Saya percaya, kontraktor mengalami tamparan hebat untuk menyiapkan projek ini yang mana ia melibatkan kawasan berbukit dan sungai.

“Tetapi ini tidak bermakna mereka tidak akan menyiapkan sepenuhnya pada penghujung tahun nanti.

“Saya yakin, hasil projek ini akan membuatkan semua terpukau,” katanya.

See author's posts


Kemenangan besar GPS penting untuk tuntut hak MA63

CONNIE CHIENG

KUCHING: Kemenangan besar parti dari Sarawak dan Sabah akan menjadikan Borneo sebagai penentu Kerajaan Persekutuan pada Pilihan Raya Umum ke-15 (PRU-15).

Ahli Dewan Undangan Negeri (ADUN) Batu Kitang, Lo Khere Chiang berkata keadaan itu juga akan membantu usaha menuntut hak seperti termaktub dalam Perjanjian Malaysia 1963 (MA63).

Oleh itu katanya, PRU-15 ini bukan untuk bekerjasama dengan UMNO atau Pakatan Harapan (PH) tetapi ia akan melibatkan Gabungan Parti Sarawak (GPS).

“GPS bertanding 31 kerusi, manakala Sabah ada 25 kerusi. Keadaan ini boleh menjadikan kedua-dua negeri ini sebagai ‘raja’ dan akan menuntut hak Sarawak dalam MA63.

Tambahnya lagi, beliau mahu melihat pemimpin jujur bangkit dalam pilihan raya ini dan yakin Malaya akan cuba ‘memanggil’ Sarawak supaya mereka boleh menjadi kerajaan,” katanya hari ini.

Katanya, pada malam kelmarin SUPP Batu Kitang mengadakan mesyuarat jawatankuasa pemilihan yang pertama.

Mesyuarat itu sebagai persediaan menghadapi PRU-15, sekali gus memilih jawatankuasa kerja pilihan raya untuk PRU-15 dan pada masa sama untuk memenangi semula kerusi Parlimen Stampin.

See author's posts


Diesel bernilai lebih RM100,000 dirampas

KUCHING: Seorang pemandu lori dan pembantunya ditangkap pada Khamis pada 2.10 petang di Jalan Setia Raja, Tabuan Jaya kerana menyeludup diesel.

Polis marin yang diketuai Inspektor Mohamed Fareed dengan lima anggota menahan dan menyiasat lori tersebut yang membawa dua tangki diesel yang mengandungi sebanyak 1,428.57 liter yang berjumlah RM104,000 pada harga pasaran.

Pada masa yang sama, kedua-dua suspek tidak dapat mengemukakan dokumen untuk mengesahkan diesel tersebut.

Suspek ditangkap di bawah Akta Kawalan Bekalan 1961 dan kes masih disiasat.

See author's posts


DUN: RM7 juta untuk InvestSarawak

KUCHING: Sejumlah RM7 juta diperuntukkan kepada InvestSarawak pada 2023, kata Premier Sarawak, Datuk Patinggi Tan Sri Abang Johari Tun Openg.

Katanya, penubuhan InvestSarawak adalah untuk mempromosikan Sarawak secara global ke arah menarik pelaburan langsung asing (FDI).

“Kerajaan negeri kekal komited untuk mewujudkan iklim yang ideal untuk pelaburan melalui dasar dan inisiatif yang menarik bagi meningkatkan keyakinan pelabur tempatan dan asing.

“Sarawak telah menjadi salah satu destinasi pelaburan yang paling digemari di Malaysia. Ini berikutan kerajaan negeri yang mesra perniagaan dan sentiasa bersedia untuk memudahkan pelabur.

“Kerajaan negeri menawarkan banyak kelebihan daya saing seperti tanah perindustrian, harga elektrik kompetitif dan tenaga kerja yang berpendidikan,” katanya ketika membentang usul Belanjawan Sarawak 2023 di sidang Dewan Undangan Negeri (DUN), hari ini

Abang Johari berkata, adalah penting bahawa pertumbuhan menarik kepada sektor perniagaan.

Sementara itu, katanya, keusahawanan juga penting untuk memupuk inovasi, mencipta pekerjaan, merangsang pertumbuhan ekonomi dan meningkatkan kualiti hidup.

“Kerajaan negeri akan terus menyediakan platform kepada usahawan muda kita untuk menjadi pemimpin perniagaan yang berjaya esok.

“Dengan penyambungan semula aktiviti ekonomi, kerajaan negeri memberi tumpuan untuk membantu perniagaan kita pulih.  Pelbagai inisiatif akan terus dilaksanakan di bawah Belanjawan 2023 yang memastikan kesinambungan perniagaan.

“Antara lain, pemberian pinjaman mudah, subsidi faedah, bantuan kewangan untuk permulaan, pembangunan produk, pembinaan kapasiti, e-dagang, dan promosi dan pemasaran,” katanya.

Selain itu ialah Tabung Bantuan Khas, Kemudahan Bantuan dan Pemulihan Bersasar (TRRF) dan Tabung Pelancongan PENJANA (PTF) dengan peruntukan RM18 juta; Skim Kredit Mikro Sarawak dan Skim Pinjaman Industri Kecil dan Sederhana (SPIKS) dengan peruntukan RM14 juta.

Graduan ke Arah Keusahawanan (GERAK), Usahawan Teknikal dan Vokasional (USTEV) dan Transformasi Usahawan Desa Sarawak, dengan peruntukan RM7 juta untuk membantu graduan dan lepasan sekolah.

Selain itu, usahawan luar bandar dengan kemahiran teknikal untuk memulakan dan mengembangkan perniagaan mereka dan Program Go Digital dengan peruntukan RM5 juta bagi membangunkan PKS yang celik digital dan membantu mereka memasarkan produk dan perkhidmatan mereka melalui e-dagang.

Oleh NUR AIN OTSMAN

See author's posts


BDDA cadang lebih 70 projek bernilai RM780 juta di Betong

SPAOH: Agensi Pembangunan Bahagian Betong (BDDA) menyerahkan senarai lebih 70 cadangan projek bernilai RM780 juta kepada Premier Sarawak, Datuk Patinggi Abang Johari Tun Openg untuk mendapatkan kelulusannya awal bulan ini.

Pengerusi BDDA, Datuk Amar Douglas Uggah Embas berkata ia adalah  projek infrastruktur dan kemudahan di lapan kawasan Dewan Undangan Negeri (DUN) di Bahagian Betong.

“Ini adalah projek keutamaan kita (BDDA). Kita mahu melaksanakan semua cadangan yang diberi lampu hijau secepat mungkin dan dalam tahun ini.

“Kita mahu projek-projek terbabit dijalankan mengikut spesifikasi serta jadual ditetapkan. Langkah kami seterusnya ialah bertemu Setiausaha Kewangan Sarawak untuk memuktamadkannya,” katanya selepas menghadiri majlis makan malam Tahun Baharu Cina di Dewan Masyarakat Spaoh.

Timbalan Premier Sarawak itu berkata jawatankuasanya telah menyerahkan senarai projek itu kepada semua jabatan berkaitan di sini supaya mereka boleh membuat persiapan sendiri.

Katanya, walaupun jumlah peruntukan yang diberikan kepada BDDA adalah RM1.5 bilion, jawatankuasa itu membelanjakan RM740 juta untuk projek-projek itu pada peringkat ini.

Beliau juga berkata, kerajaan Gabungan Parti Sarawak (GPS) kini adalah sebahagian daripada Kerajaan Perpaduan.

“GPS bersama parti-parti politik lain yang sehaluan dalam membentuknya demi sebuah Kerajaan Pusat yang kukuh dan untuk kestabilan politik dalam negara agar ia lebih maju dan makmur.

“Perdana Menteri Datuk Seri Anwar Ibrahim banyak membantu Sarawak setakat ini. Kita kini mempunyai Dato Sri Fadillah Yusof, seorang pemimpin tempatan dari Sarawak yang merupakan Timbalan Perdana Menteri.

“Ini adalah kali pertama anak Sarawak dilantik ke jawatan tertinggi dalam tempoh 60 tahun,” katanya.

Uggah menjelaskan, Anwar juga telah meningkatkan pemberian khas kepada Sarawak seperti yang diperuntukkan dalam Perkara 112D Perlembagaan Persekutuan kepada RM300 juta daripada sebelumnya hanya RM16 juta.

Selain itu, beliau berkata Anwar telah meluluskan sejumlah RM1 bilion untuk menaik taraf kompleks Kastam, Imigresen, Kuarantin dan Keselamatan (CIQS) di sempadan Sarawak dan Sabah dengan Indonesia.

“Jika kita melihat di sisi lain, mereka mempunyai kemudahan yang jauh lebih baik daripada kita,” katanya.

Dalam ucapannya itu juga, Uggah menasihatkan masyarakat Cina di sini untuk memainkan peranan mereka dalam menyumbang kepada pembangunan dan kemakmuran bandar selanjutnya.

Beliau berkata terdapat banyak peluang untuk dieksploitasi dengan banyaknya projek pembangunan yang akan dilaksanakan oleh kerajaan dan BDDA.

Oleh ADI SAFARMAN

See author's posts


Kibarkan bendera Sarawak di Gunung Murut

KUCHING: Menteri Muda Pelancongan, Kesenian dan kebudayaan, Datuk Sebastian Ting menyampaikan bendera Sarawak kepada anak perempuan pendaki gunung, Sakia petang kelmarin di pejabat Parti Bersatu Rakyat Sarawak (SUPP) Piasau untuk dikibarkan di Gunung Murut.

Ting berkata, ketinggian Gunung Murut adalah 2,422 meter dan merupakan yang tertinggi di Sarawak.

Beliau berkata, Sakia Dawat akan mendaki gunung tersebut yang mengambil masa selama dua hari dan adalah perlu untuk mengibarkan bendera Sarawak apabila Sakia mencapai tahap tertinggi gunung tersebut.

Seorang ahli geologi dari Sweden, Dr. Eric Mjoberg yang bekerja sebagai curator di Muzium Sarawak adalah orang pertama mendaki gunung tersebut.

See author's posts


Masalah kesuburan dalam kalangan suami meningkat

PUTRAJAYA: Masalah kesuburan dalam kalangan lelaki di negara ini didapati semakin meningkat dan turut menyumbang kepada peningkatan masalah kesuburan dalam pasangan berkahwin, kata Ketua Pengarah Lembaga Penduduk dan Pembangunan Keluarga Negara (LPPKN) Abdul Shukur Abdullah.

Menurutnya berdasarkan data LPPKN bagi tempoh 2010 hingga 2019, kira-kira 60 peratus ujian analisis sperma mencatatkan keputusan abnormal.

“Memandangkan 95 peratus lelaki dapat menjalinkan hubungan seksual secara normal, mereka tidak sedar bahawa mereka mungkin mengalami masalah kesuburan,” katanya kepada Bernama di sini.

Abdul Shukur berkata satu kajian antarabangsa mendapati masalah ini semakin meningkat dalam tempoh 20 tahun kebelakangan ini dan isu itu membabitkan tujuh peratus populasi lelaki dunia.

“Tahap kesuburan dalam kalangan lelaki berumur kurang dari 30 tahun juga telah menurun sebanyak 15 peratus,” katanya.

Menurutnya isu kesuburan lelaki ini secara langsung menyumbang kepada peningkatan masalah kesuburan dalam kalangan pasangan berkahwin berdasarkan dapatan Kajian Penduduk dan Keluarga Malaysia yang menunjukkan peningkatan dari 6.9 peratus pada 2004 kepada 8.6 peratus pada 2014.

“Angka ini dijangka mencecah 10 hingga 12 peratus, iaitu menghampiri kadar global iaitu 10 ke 15 peratus sekarang,” katanya, menambah senario itu suatu yang membimbangkan kerana boleh membawa kepada penguncupan generasi akan datang yang menjadi tonggak pembangunan negara pada masa depan.

Pada masa sama, Abdul Shukur berkata kerjasama dalam kalangan suami bagi pasangan yang mendapatkan perkhidmatan di klinik LPPKN adalah sangat baik, iaitu 100 peratus hadir bersama pasangan dan menjalani rawatan seperti yang disyaratkan oleh lembaga itu.

“Ini menunjukkan persepsi kaum lelaki tentang masalah kesuburan semakin berubah dan kesedaran mereka dalam hal ini semakin meningkat,” katanya.

Menurut Abdul Shukur, antara faktor yang menyumbang kepada isu kesuburan lelaki ialah masalah psikoseksual seperti kurang nafsu seks.

“Masalah ini juga boleh terjadi apabila terdapat keabnormalan penghasilan dan fungsi sperma akibat defek genetik, penyakit kencing manis, jangkitan seperti mumps (beguk), masalah varikosel (salur darah berpintal),” katanya.

Punca lain termasuk mati pucuk, ejakulasi pramatang, ejakulasi ke dalam pundi kencing, sekatan pada testis  dan kerosakan organ reproduktif.

“Masalah kesuburan ini juga boleh disebabkan oleh faktor persekitaran iaitu pendedahan berlebihan kepada bahan kimia, radiasi, suhu panas, asap tembakau, kafein, dadah rekreasi selain kerosakan pada testis akibat kanser atau rawatannya,” kata Abdul Shukur.

Mengenai rawatan, beliau berkata LPPKN akan memberikan kaunseling kepada suami yang mengalami masalah seksual selain disaran mengambil ubat dan makanan tambahan tertentu jika perlu.

Bagi lelaki yang menghadapi masalah sperma abnormal, mereka akan dirawat dengan ubat-ubatan terlebih dahulu dan jika gagal akan dirawat menerusi  Intracytoplasmic Sperm Injection (ICSI) iaitu kaedah Teknologi Bantuan Konsepsi (ART) atau Rawatan Bayi Tabung Uji.

Abdul Shukur berkata data LPPKN dari 2010 hingga 2019 menunjukkan 75 peratus klien menjalani rawatan ART dengan 80 peratus daripadanya merekodkan persenyawaan. — Bernama

See author's posts


Kempen Derma Darah Tahunan Pustaka Miri

Meskipun fungsi utama Pustaka Negeri Sarawak, Miri adalah sebagai pusat informasi atau perpustakaan sejak pembukaannya penghujung 2002, ia turut menganjurkan pelbagai aktiviti yang memenuhi tanggungjawab sosial masyarakat setempat.

Salah satu aktiviti atau program yang sering diadakan adalah Kempen Derma Darah yang dianjurkan bersama Tabung Darah Hospital Miri. Terkini, ia diadakan pada 15 Mei 2021 bertempat di lobi Pustaka Miri.

Menurut jurucakap Pustaka Miri, Pegawai Tadbir Suria Sonia Ahip Abdullah, kempen seumpamanya telah bermula sejak tahun 2003.

“Kami kerap bekerjasama dengan organisasi lain dalam penganjuran kempen-kempen sebegini dan kali ini, ia dianjur bersama Kesatuan Guru Sarawak Cawangan Miri,” jelas beliau ketika ditemui semasa kempen berlangsung, “tujuan kami mengadakan aktiviti ini adalah bagi membantu pihak hospital memastikan bekalan darah sentiasa mencukupi tertama semasa musim perayaan.”

Salah seorang penderma semasa kempen tersebut adalah Pustakawan Pustaka Miri Lilian Baun Pulo yang telah menderma untuk kali ke-enam.

“Kali pertama saya menderma darah adalah semasa saya masih menuntut di institusi pengajian tinggi” jelas beliau, “menderma darah ini dapat membantu mereka yang memerlukan terutama dalam pandemik COVID-19 ini. Saya akan terus menderma di masa akan datang, selagi kesihatan mengizinkan.”

Seorang lagi penderma darah yang ditemui adalah Presscilla Susanti Sulau yang berdarah AB+. Beliau menyatakan beliau merasa teruja dan seronok kerana dapat menderma darah kali ini.

“Ini adalah kali kedua saya berjaya menderma darah. Kali pertama adalah semasa saya berada di Kelantan,” kata beliau, “saya membuat keputusan untuk menjadi seorang penderma darah adalah kerana saya ingin membantu menyelamatkan nyawa mereka yang memerlukan.”

Bagi penderma darah baharu Jessica Ruran pula, beliau tidak percaya yang beliau dapat menderma darah setelah melalui proses saringan.

“Ini adalah kali pertama saya mencuba dan dengan sokongan kawan-kawan, saya berjaya menderma darah,” ujar Jessica, “meskipun saya ada merasa sedikit pening selepas menderma, ia tidak akan menghalang saya daripada untuk menderma darah lagi kelak.”

Merasa pening atau ringan kepala adalah salah satu kesan sampingan selepas menderma darah. Oleh itu, pihak Tabung Darah sentiasa menasihati para penderma darah untuk berehat dan tidak melakukan sebarang kerja berat selepas pendermaan.

Seramai lebih 30 orang telah hadir ke kempen anjuran Pustaka Miri tersebut dan 21 orang telah berjaya menderma darah setelah melalui proses saringan.

Penderma yang berjaya turut menerima cenderamata serta jamuan ringan sebagai tanda penghargaan.

Pihak Tabung Darah Hospital Miri menyeru supaya penderma darah dan mereka yang baharu ingin menderma untuk hadir ke kempenzkempen bergerak yang mereka adakan semasa hujung minggu atau terus ke Tabung Darah Hospital Miri pada hari bekerja. Ia akan memastikan bekalan darah mencukupi bagi kegunaan pesakit bukan sahaja di Miri tetapi di luar kawasan Miri juga.

Oleh Sofie Sofian

See author's posts


Huang bantu insan istimewa

EARL ANEK

SARIKEI: Berat mata memandang, berat lagi bahu memikul.
Prihatin dengan keadaan seorang warga emas yang juga merupakan Orang Kurang
Upaya (OKU), Ahli Dewan Undangan Negeri (ADUN) Repok, Dato’ Sri Huang Tiong Sii
tampil membantu insan istimewa ini.

Sumbangan makanan dan minuman serta barangan keperluan
harian telah disumbangkan kepada Salina Ali.

Hadir untuk menyerahkan sumbangan tersebut ialah Kapitan
Ling Dien Yong di rumah Salina Ali, Jalan Masjid.

Huang merupakan seorang pemimpin yang berjiwa rakyat dan
sering membantu warga emas dan golongan yang kurang bernasib baik dikawasannya.

Sumbangan kepada mereka yang memerlukan bantuan tidak
mengenal kaum dan agama.

Huang sentiasa menyalurkan sumbangan kepada mereka yang
memerlukannya dan tidak bermusim.

Selain itu, Huang sering menghulurkan bantuan seperti
sumbangan katil pesakit boleh laras kepada pesakit-pesakit yang memerlukan
katil untuk keselesaan mereka berehat dirumah.

See author's posts


Tarian Singa milik masyarakat berbilang kaum

Tarian singa merupakan tarian yang sinonim dengan sambutan perayaan Tahun Baharu Cina, tanpa persembahan tarian singa perayaan itu seakan-akan hambar kerana mengikut kepercayaan kaum Cina tarian ini mampu membawa tuah dan kekayaan selain membuang semangat jahat pada tahun baharu.

Tarian asalnya didominasi kaum Cina, hari ini ia berkembang dan turut ‘dikuasai’ masyarakat berbilang kaum Malaysia seiring semangat Keluarga Malaysia, malah Negeri Di Bawah Bayu di sini bukan sesuatu yang asing apabila anak muda pelbagai kaum mempelajari, bergiat aktif dan menjadi penari profesional tarian itu.

Bagi penari Maizur Maistan, 19, minat terhadap tarian singa mula berputik di jiwanya sejak kecil lagi selepas menyaksikan tarian singa setiap kali sambutan Tahun Baharu Cina dan mula mendalami gerak tari dan langkah tarian singa.

Minat yang mendalam, mendorong Maizur menyertai Kelab Sukan Leong Sin sejak empat tahun lepas dan berpeluang mengadakan persembahan setiap tahun, malah kesungguhannya berlatih dan kelincahannya membuat aksi akrobatik atas tiang meyakinkan jurulatihnya untuk memberikannya tanggungjawab membawa kepala singa sewaktu mengadakan persembahan.

“Bukan soal bayaran tapi sebab saya minat, lagi pun sebagai rakyat Malaysia kita kena pelajari budaya dan tradisi semua kaum di negara ini,” katanya yang ditemui Bernama selepas mengadakan latihan di sini.

CAMBAHKAN MINAT

Aksi akrobatik dan lompatan dari tiang ke tiang telah mencambahkan minat Ihwansyah Azroy untuk mempelajari tarian singa ketika usianya menginjak 13 tahun.

“Jurulatih banyak membantu saya menguasai tarian ini,” kata anak muda berusia 20 tahun itu yang sudah enam tahun mengadakan persembahan tarian singa.

Pengerusi dan juga jurulatih tarian singa Kelab Sukan Leong Sin Sandakan, Huang Yuk Leong berkata tarian singa hari ini bukan lagi tarian kebudayaan kaum Cina sahaja, tetapi ia boleh disertai oleh semua kaum di negara ini.

“Apa kaum dan apa bangsa semua boleh, yang penting minat dan mampu main tarian singa ini, tiada sekatan atau halangan untuk menyertainya. Saya harap tarian singa terus berkembang luas dan diterima semua kaum,” katanya ketika ditemui Bernama di tapak latihan tarian singa kelab itu.

Yuk Leong mula mempelajari tarian singa sejak 1984 dan bergelar jurulatih pada awal tahun 90-an sebelum menubuhkan kelab sendiri pada 2014 dan sepanjang pembabitannya beliau memenangi banyak pertandingan tarian singa sama ada di peringkat negeri mahupun kebangsaan.

CABARAN MELATIH 30 ANAK MUDA

Ditanya cabaran melatih 30 anak muda pelbagai kaum di kelabnya sejak lapan tahun lepas, beliau berkata ia adalah dari segi bahasa terutama melibatkan peralatan yang susah untuk diterjemahkan ke dalam bahasa Melayu.

“Masing-masing ada tradisi, jadi mereka kena faham tradisi dan ini mengambil masa, baru mereka boleh menguasai,” katanya.

Menurut Yuk Leong kelabnya tidak menghadapi masalah penglibatan kaum Melayu malah lebih yakin dengan kebolehan anak Melayu yang aktif dalam bidang itu dan turut memuji semangat yang dipamerkan mereka.

Berhubung pandangan negatif sesetengah pihak terhadap penglibatan kaum lain dalam tarian tradisi kaum Cina itu, beliau berkata tarian singa kini dimainkan oleh semua kaum bukan sahaja di Malaysia malah di seluruh dunia sehingga adanya pertandingan tarian singa peringkat antarabangsa.

Yuk Leong juga amat bersyukur pada tahun ini kerajaan negeri memberi kebenaran untuk mereka mengadakan persembahan dengan mematuhi prosedur operasi standard (SOP) yang ditetapkan selepas mereka tidak dapat mengadakan persembahan pada tahun lepas akibat pandemik COVID-19.

Walaupun tempahan yang diterima tahun ini merosot hampir separuh berbanding dulu namun kebenaran yang diberikan telah mengembalikan semangat ahli persatuan untuk berlatih dan berharap dapat membuat persembahan pada setiap sambutan Tahun Baharu Cina. – Bernama

See author's posts


Semak diri, jaga bahasa ketika berbahas – Rais Yatim

KUALA LUMPUR: Ahli Dewan Negara perlu menuturkan kata-kata yang sopan setiap kali berucap dan  berbahas walaupun mempunyai perbezaan pandangan dalam sesetengah perkara, kata Yang Dipertua Dewan Negara Tan Sri Dr Rais Yatim.

Dalam ucapan sulungnya sebagai Yang Dipertua Dewan Negara, Rais berkata ini kerana percakapan ahli Dewan ditonton oleh rakyat dan ia akan menjadi contoh  terutama kepada golongan muda.

“Semak diri kita, berbudi bahasakah kita, jaga bahasakah kita semasa berhujah, hormatkah kita pada sistem dan molekkah bahasa yang dituturkan. Adakah bahasa kita ini boleh dicontohi oleh anak-anak kita,” katanya ketika berucap selepas mengangkat sumpah Yang Dipertua Dewan Negara di sini semalam.

Beliau berkata, setiap Ahli Dewan Negara mempunyai latar belakang profesionalisme ini dan ia perlu dicerminkan pada setiap tutur  kata semasa di dalam Dewan.

Pada masa sama katanya, kedudukan Dewan Negara sebagai dewan perwakilan rakyat tertinggi di Malaysia juga harus dimuliakan.

Rais berkata, walaupun pemilihannya sebagai Yang Dipertua Dewan Negara mendapat sedikit tentangan, beliau berharap perkara itu tidak akan memberi masalah dalam sesi perjalanan Dewan tersebut.

“Pengalaman terdahulu, menentukan kita di sini…dalam 63 tahun yang lampau setiap calon yang dikemukakan Perdana Menteri yang berkuasa, tiada dengan cacat atau bantahan kecuali hari ini.

“Bagaimanapun, ini bukan bermakna kita tidak menuju perjuangan yang ulung, kita akan mengambil ini sebagai tanggungjawab bersama dengan ahli-ahli senat Dewan ini,” katanya.

Beliau turut menzahirkan ucapan terima kasih kepada Perdana Menteri Tan Sri Muhyiddin Yassin dan ahli Dewan yang memberi kepercayaan kepadanya memikul tanggungjawab itu.

Dalam pemilihan secara undi bersurat bagi menentukan Yang Dipertua Dewan Negara Ke-18 pagi semalam, Rais memperoleh 45 undi manakala seorang lagi calon  Senator Mohd Yusmadi Mohd Yusoff mendapat 19 undi manakala seorang tidak hadir.

Sementara itu, dalam sidang media Rais berkata, beliau mahu Akta Perkhidmatan Parlimen 1963 dikaji semula supaya ia menjadi kuasa berasingan dalam Perlembagaan negara.

Beliau berkata, langkah itu perlu supaya Parlimen menjadi satu entiti yang teguh tanpa campur tangan daripada bidang kuasa lain.

“Kita akan lihat kembali Akta Perkhidmatan Parlimen 1963 kerana setiap penasihat mesti ada pada setiap kuasa…ini kerana kita lihat ia bercampur iaitu ada kuasa Parlimen, Eksekutif dan penghakiman.

“Kita mahu kembalikan entiti Parlimen itu sendiri, mahukan Parlimen yang teguh dan dapat mewujudkan perkhidmatan yang sihat dan komprehensif,” katanya.

Beliau turut mengingatkan ahli Dewan supaya tidak memainkan isu politik peribadi ketika Dewan Negara bersidang  sebaliknya, utamakan  hal-hal berkaitan dengan rakyat dan pembangunan negara.

Dalam pada itu, mengulas mengenai isu yang dibangkitkan seorang ahli Dewan yang meminta beliau untuk  meletak  jawatan dalam Parti Pribumi Bersatu Malaysia (Bersatu), Rais menjawab  tiada sebab untuk beliau berbuat demikian.

“Tiada sebab untuk saya letak jawatan…jawatan dalam parti pun sekadar Penasihat.  Yang Dipertua terdahulu Tan Sri S. A. Vigneswaran yang merupakan Presiden MIC  juga tidak meletakkan jawatan, jadi perkara itu tidak relevan untuk saya,” katanya.

Dalam pada itu, beliau berterima kasih kepada kepimpinan UMNO yang turut menyokongnya sebagai Yang Dipertua Dewan Negara. “Walaupun mereka juga ada calon daripada parti mereka sendiri, tetapi pada saat-saat akhir nampaknya mereka memberi sokongan dan keyakinan kepada saya,” katanya. – Bernama

See author's posts


Rokok seludup bernilai RM224,960 dirampas

SIBU: Cawangan Penguatkuasaan Jabatan Kastam Diraja Malaysia (JKDM) Sibu, Sarawak berjaya menahan sebuah lori kargo dan merampas sejumlah rokok yang dipercayai tidak berkastam di tepi jalan berhadapan Kem Oya, Jalan Sibu-Bintulu, Khamis lalu.

Pengarah Kastam Negeri Sarawak Herman Shah Abdullah berkata, hasil pemeriksaan lanjut di Pejabat Kastam di sini mendapati lori tersebut membawa rokok dianggarkan sebanyak 4,000,000 batang rokok putih dan 499,200 batang rokok kretek dengan nilai dianggarkan berjumlah RM224,960 dan jumlah duti/cukai dianggarkan sebanyak RM2,991,968.

Katanya, dua lelaki warga tempatan berumur dalam lingkungan 30 hingga 45 tahun telah ditahan manakala lori serta barang kes disita untuk siasatan lanjut.

“Lori kargo dengan muatan papan lapis (plywood) telah digunakan untuk mengaburi agensi penguatkuasa.

“Lori tersebut dipercayai dari Miri dan berkemungkinan besar dalam perjalanan ke Kuching untuk menghantar bekalan rokok berikutan permintaan yang sangat tinggi menjelang dua perayaan besar pada bulan Mei 2021 dan Jun 2021 yang akan datang.

“Tangkapan ini merupakan tangkapan kedua dalam tempoh seminggu yang menggunakan modus operandi yang sama.

“Kes disiasat di bawah Seksyen 135(1)(e) Akta Kastam 1967 iaitu terlibat dalam mengangkut dan memindah barangan tak berkastam atau larangan,” jelasnya menerusi satu kenyataan, semalam.

Sehubungan itu, Herman menggesa orang ramai untuk membantu pihak JKDM memerangi jenayah penyeludupan khususnya rokok, minuman keras, mercun, dadah, kenderaan dan lain-lain.

“Orang ramai juga dinasihatkan tidak membabitkan diri dengan aktiviti tersebut.

“Orang ramai yang mempunyai sebarang maklumat berkaitan aktiviti penyeludupan boleh menghubungi Talian Bebas Tol Kastam 1-80088-8855 atau Pejabat Kastam yang terdekat di semua negeri.

“Pihak JKDM juga memberi jaminan bahawa identiti setiap pemberi maklumat adalah dirahsiakan,” ujarnya.

Oleh NURZILLA MOHAMAD

See author's posts


3,644 KIR DUN Pakan terima bantuan bekalan makanan

AKUN GIMAN

PAKAN: Seramai 3,644 Ketua Isi Rumah (KIR) di kawasan Dewan Undangan Negeri (DUN) Pakan telah menerima bantuan bekalan makanan daripada Kerajaan Sarawak ketika Perintah Kawalan Pergerakan (PKP=).

Dalam proses pengagihan kelmarin (10 April), seramai 1,234 KIR dari kawasan Sungai Rusa, Bayong dan Sebangkoi telah menerima bantuan bekalan makanan masing-masing. Sehingga kini, secara keseluruhannya seramai 621 KIR masih belum menerima bantuan bekalan makanan tersebut.

Daripada jumlah tersebut, seramai 113 KIR baki dari Pusat Khidmat DUN Pakan (Sungai Rusa, petugas dan rumah individu).Manakala seramai 508 lagi KIR baki dari Jabatan Kebajikan Masyarakat (Babai, Tubai Buah/Nanga Pedanum) juga masih belum dihantar bantuan bekalan makanan.

Ahli Dewan Undangan Negeri (ADUN) Pakan, Tan Sri William Mawan Ikom berkata, agihan bantuan makanan tersebut disalurkan oleh Kerajaan Sarawak di bawah Gabungan Parti Sarawak (GPS) kepada se- tiap kawasan DUN di negeri ini.

“Ia akan diagihkan kepada semua penduduk di Sarawak termasuk kawasan DUN Pakan ini, bertujuan membantu meringankan bebanan rakyat di sepanjang tempoh Perintah Kawalan Pergerakan (PKP),” ujarnya.

Katanya, Pusat Khidmat DUN Pakan akan terus menghantar bantuan bekalan makanan tersebut kepada semua KIR yang masih belum menerimanya.

“Saya berharap bantuan ini secara tidak langsung dapat membantu meringankan beban setiap keluarga yang tidak dapat keluar mencari rezeki sepanjang tempoh PKP yang dilanjutkan sehingga 28 April ini,” ujarnya.

Beliau sekali lagi menasihatkan orang ramai supaya mematuhi PKP bagi mengekang penularan wabak berbahaya Covid-19. Proses pengagihan bantuan bekalan makanan di DUN Pakan dijalankan dengan dibantu oleh dua agensi iaitu Pusat Khidmat DUN Pakan dan Jabatan Kebajikan Masyarakat (JKM).

See author's posts


Kerajaan komited jayakan agenda Bumiputera

KUALA LUMPUR: Kerajaan komited untuk menjayakan agenda Bumiputera melalui Wawasan Kemakmuran Bersama 2030 (WKB2030)  dan Rancangan Malaysia Ke-12 (RMK12) yang akan dibentangkan awal tahun hadapan, kata Perdana Menteri Tan Sri Muhyiddin Yassin.

Beliau berkata, bagi memperkasa pembangunan sosio-ekonomi Bumiputera, kerajaan mewujudkan Majlis Kemakmuran Bumiputera (MKB) yang dipengerusikannya, selain memutuskan supaya Unit Peneraju Agenda Bumiputera (Teraju) menjadi Agensi Penyelaras Utama pembangunan sosio-ekonomi Bumiputera.

“Teraju akan menjadi penyelaras tunggal bagi pangkalan data Bumiputera merentas  kementerian, agensi dan syarikat berkaitan kerajaan (GLC). Selain itu, Bumiputera akan diberi lonjakan berganda menerusi pembentukan budaya keusahawanan di pelbagai peringkat untuk menjadikan Bumiputera sebagai bangsa usahawan.

“Budaya keusahawanan ini akan terus dipupuk secara bersepadu melalui peranan pelbagai agensi seperti Perbadanan Usahawan Nasional Berhad (PUNB), Majlis Amanah Rakyat (Mara) dan TEKUN Nasional (Tekun) serta agensi-agensi mandat Bumiputera,” katanya pada sesi soal jawab persidangan Dewan Rakyat semalam.

Beliau berkata demikian bagi menjawab soalan Datuk Seri Dr Mujahid Yusof Rawa (PH-Parit Buntar) mengenai langkah-langkah meningkatkan ekonomi Bumiputera khususnya yang semakin ramai menganggur dan hilang kerja tanpa menyalahkan bangsa lain.

Jelas Muhyiddin, bagi suku kedua 2020 kadar pengangguran dalam kalangan Bumiputera adalah 5.2 peratus berbanding purata nasional 5.1 peratus manakala insiden kemiskinan dalam kalangan Bumiputera pada tahun 2019 adalah 7.2 peratus berbanding kaum Cina 1.4 peratus dan India 4.8 peratus.

Muhyiddin berkata, peratusan ekuiti Bumiputera yang dicatatkan adalah lebih kurang 16 peratus sahaja dan ia  semakin merosot dan membimbangkan berbanding tempoh sebelum ini.

“…sebab itu, yang penting adalah bagaimana usaha yang hendak dibuat kerajaan sekarang dan komitmen kita adalah untuk berusaha lebih dari dahulu,”  katanya.

Menerusi MKB, Muhyiddin berkata kerajaan akan meneliti serta memperhalusi sektor yang jauh ketinggalan dalam kalangan Bumiputera dan menerusi data lengkap yang dikumpul melalui unit Teraju membolehkan tindakan yang lebih fokus dilakukan.

Beliau menjawab soalan Datuk Seri Dr Ahmad Zahid Hamidi (BN-Bagan Datuk) tentang usaha kerajaan berkenaan kedudukan pemilikan ekuiti Bumiputera dalam syarikat tersenarai dan tidak tersenarai serta agensi amanah Bumiputera.

Dalam pada itu, menjawab soalan tambahan Datuk Seri Hasan Arifin (BN-Rompin) mengenai kerjasama ekonomi antara Bumiputera dan bukan Bumiputera bagi meningkatkan penglibatan golongan Bumiputera, Muhyiddin berkata beliau akan tumpukan berkaitan hal itu dalam rangka kerja yang sedang dirancang.

“Itu adalah satu usaha yang kita boleh lakukan untuk menggabungkan tenaga dan juga sumber modal daripada Bumiputera dan bukan Bumiputera secara “perkongsian tulen”, bukan dengan cara ‘Ali Baba’ dan cara-cara yang tidak berapa sesuai dengan dasar kita.

“Ini yang kita akan beri perhatian dan saya akan beri tumpuan dalam rangka kerja yang kita sedang rancang sekarang ini,” katanya. – Bernama

See author's posts


Lazio tewas lagi

LAZIO, yang tewas 3-0 kepada AC Milan pada hujung minggu,  mengalami kekalahan kedua berturut-turut, tewas 2-1 di Lecce yang diancam penyingkiran.

Pemain pertahanan Patric menambah masalah Lazio dalam masa kecederaan apabila dia dibuang padang kerana menggigit pemain Lecce, Giulio Donati dan bakal menghadapi penggenatungan yang panjang, terutama dengan peraturan Covid-19 yang ketat.

“Impian kami harus diteruskan, iaitu untuk layak secara matematik ke Liga Juara-Juara UEFA,” kata jurulatih Lazio, Simone Inzaghi kepada Sky Sport Italia.

“Kami berharap dapat mencapainya secepat mungkin, tetapi itu adalah satu-satunya objektif kami.”

Lecce mengakhiri kekalahan enam perlawanan berturut-turut dengan cara penuh dramatik untuk keluar daripada zon penyingkiran.

Lazio beraksi tanpa penyerang Ciro Immobile dan Felipe Caicedo kerana penggantungan ketika menentang Milan, tetapi kedua-duanya memainkan peranan penting ketika mereka memberikan pasukan pelawat di depan seawal minit kelima, tidak lama selepas jaringan pemain tengah Lecce, Marco Mancosu dibatalkan oleh VAR kerana bola sudah terkena tangan.

Tetapi pasukan tuan rumah berjaya meraih gol penyamaan setengah jam selepas sepak mula ketika penyerang dari Senegal, Khouma Babacar menanduk masuk hantaran  silang Filippo Falco.

Lazio terselamat sejurus sebelum rehat apabila Lecce dihadiahkan sepakan penalti kontroversial setelah bola terkena tangan  Patric, tetapi sepakan penalti Mancosu melepasi palang.

Lecce membuat kejutan apabila pemain pertahanan tengah Fabio Lucioni, menanduk masuk sepakan sudut pada awal babak kedua.

Detik kegilaan Patric muncul pada minit ketiga masa kecederaan ketika dia menggigit Donati. – AFP

See author's posts


Kamala di Hanoi

VIETNAM: Naib Presiden Amerika Syarikat (AS) Kamala Harris memulakan lawatan ke Vietnam pada Rabu untuk menekankan komitmen AS terhadap Asia, pengkritik perjalanan mengecam sebagai pekak nada kerana persamaan dengan pengungsian kuasa besar dari Saigon dan Kabul.

Harris akan bertemu presiden dan perdana menteri negara komunis di Hanoi, sehari selepas menuduh raksasa wilayah Beijing mengugut di Laut China Selatan yang dipertikaikan.

Kedatangannya ditangguhkan kerana apa yang disebut oleh pegawai AS sebagai “insiden kesihatan yang tidak normal” di Hanoi, rujukan yang jelas mengenai apa yang disebut “sindrom Havana” yang telah menimpa diplomat AS di beberapa negara termasuk China dan Rusia.

Tidak jelas apa yang menyebabkan sindrom itu dan ia menyebabkan tuduhan yang tidak terbukti bahawa orang Rusia atau yang lain menggunakan alat elektronik sonik atau intensiti tinggi lain untuk merosakkan diplomat AS secara fizikal.

Kunjungan itu, yang pertama ke Vietnam oleh wakil presiden AS, dilakukan setelah perhentian dua hari di Singapura, di mana Harris mensasarkan China dan berusaha untuk meningkatkan kredibiliti AS setelah kembalinya Taliban kembali berkuasa.

Tetapi perjalanan lawatan Asia di Vietnam telah mencetuskan kritikan setelah evakuasi Kabul yang kacau-bilau mendorong perbandingan dengan trauma Saigon tahun 1975, ketika helikopter AS mengangkut pengungsi akhir dari bumbung kedutaan pada hari-hari terakhir Perang Vietnam.

Harris menjauhkan diri dari Saigon – sekarang bernama Kota Ho Chi Minh – dan pada hari Rabu dia akan berusaha mengalihkan fokus dari keseimbangan sejarah dan menekankan komitmen Washington terhadap Asia Tenggara ketika membuka cabang serantau Pusat Pengendalian Penyakit AS. (CDC) di Hanoi.

Amerika Syarikat telah menyumbangkan lima juta dos vaksin Covid-19 kepada Vietnam.

See author's posts


SABATI agihkan Kit Sanitasi kepada PPDK Sarawak

LAWAS: Sekarang ini Sarawak Badan Amal Tenaga Isteri-Isteri (SABATI) di dalam proses mengagihkan Kit Sanitasi dan bantuan kewangan kepada semua Pusat Pemulihan Dalam Komuniti (PPDK) di seluruh Negeri Sarawak.

Setakat ini sebanyak 45 buah PPDK dan sembilan buah badan-badan amal telah menerima sumbangan daripada SABATI.

Timbalan Presiden SABATI merangkap Pengerusi Pertubuhan Kebajikan Islam Malaysia (PERKIM) Lawas dan Penaung PPDK Lawas Dato Dayang Morliah Datuk Awang Daud menyatakan demikian pada Majlis Penyampaian Kit Covid-19 dan sumbangan SABATI kepada PPDK Lawas, pada Rabu lalu..

Majlis penyampaian sumbangan ini disempurnakan oleh Presiden SABATI, Datuk Amar Juma’ani Tun Tuanku Bujang dan majlis turut dihadiri oleh Datin Dayang Maimunah Awang Daud, Datin Tunung Palong dan Mary Sindang.

Morliah merakamkan penghargaan dan terima kasih di atas kehadiran Datuk Amar Juma’ani Tun Tuanku Bujang yang sememangnya prihatin terhadap warga Sarawak yang memerlukan bantuan seperti Orang Kelainan Upaya (OKU) golongan ibu tunggal, anak – anak yatim, warga emas dan juga rakyat yang terjejas akibat bencana alam.

Pada masa yang sama, beliau telah meneruskan legasi SABATI yang menitikberatkan kerja-kerja amal untuk membantu seluruh pelosok rakyat di negeri ini.

Sementara itu SABATI merupakan sebuah persatuan bukan kerajaan (NGO) yang mempunyai ahli-ahli dari kalangan isteri kepada Ketua Menteri Sarawak, Timbalan-Timbalan Ketua Menteri Sarawak, Menteri-Menteri dan Menteri Muda-Menteri Muda, Ahli-Ahli Dewan Undangan Negeri Kerajaan serta Setiausaha Kerajaan Negeri, Peguam Besar Negeri dan Setiausaha Kewangan Negeri Sarawak.

Melalui semua ahlinya, SABATI memberi bantuan kepada rakyat di seluruh pelosok negeri, tidak kira di bandar mahu pun di luar bandar.

Bantuan-Bantuan yang diberi oleh SABATI, terutama semasa perayaan-perayaan seperti Hari Raya Aidil Fitri, Tahun Baru Cina, Hari Gawai dan Krismas, ialah untuk membantu meringankan sedikit beban rakyat yang menyambut perayaan-perayaan tersebut. SABATI juga akan memberi sumbangan jika terdapat berlakunya bencana alam, seperti kebakaran, banjir dan sebagainya.

Baru-baru ini, SABATI tidak ketinggalan menghulur bantuan, seperti set peralatan perlindungan diri (PPE), pelitup hidung dan mulut serta beberapa peralatan untuk keselesaan petugas barisan hadapan, kepada beberapa hospital semasa pandemik Covid-19.

Hospital-hospital yang dimaksudkan ialah Hospital Umum Sarawak, Hospital Sentosa Kuching, Hospital Miri dan Hospital Bintulu.

Hospital Daerah Lawas juga akan menerima sumbangan satu unit Frensenius Model 4008s Dialysis Machine berjumlah RM45,000.00 dan satu unit Renetron Dialyser Reprocessor berjumlah RM45,000 bagi menampung mesin-mesin yang ada sekarang.

Selain daripada itu, Kit Sanitasi juga akan diagihkan kepada Hospital Daerah Lawas. SABATI berharap semua pihak akan mendapat manfaat dan akan dapat menggunakan peralatan yang didermakan sebaik mungkin.

Oleh Adeng Edrus

See author's posts


Covid-19: Satu lagi kematian

KUALA LUMPUR: Selepas genap seminggu, Malaysia kembali mencatatkan satu kes kematian akibat jangkitan Covid-19, menjadikan jumlah kumulatif kes kematian kepada 124 kes, setakat hari ini.

Ketua Pengarah Kesihatan, Datuk Dr. Noor Hisham Abdullah berkata, selain itu terdapat 13 kes baharu dilaporkan, menjadikan jumlah keseluruhan kepada 8,897 kes.

Katanya, kes kematian itu melibatkan seorang wanita warganegara Malaysia (kes ke-8743) berumur 63 tahun, mempunyai latar belakang penyakit darah tinggi, kencing manis dan hypercholesterolemia.

“Beliau mempunyai gejala demam dan batuk pada 3 Julai, dan mendapat rawatan pada 9 Julai. Beliau dirujuk ke Hospital Umum Kuching pada hari sama untuk rawatan lanjut, dan ujian Covid-19 didapati positif.

“Keadaan beliau didapati merosot dan kemudiannya semakin tenat. Beliau disahkan meninggal dunia pada 26 Julai, 12.04 tengah malam,” katanya dalam satu kenyataan semalam.

Dr. Noor Hisham berkata, jumlah kes aktif dengan kebolehjangkitan Covid-19 adalah 173 kes dan mereka telah diasingkan dan diberi rawatan.

Katanya daripada 13 kes baharu itu, sepuluh kes melibatkan penularan tempatan melibatkan sembilan warganegara dan satu bukan warganegara, manakala tiga lagi adalah kes import yang telah mendapat jangkitan di luar negara.

Kes import tersebut melibatkan seorang warganegara dan dua bukan warganegara yang dibenarkan masuk ke Malaysia, iaitu dari Pakistan (kes di Kuala Lumpur), Kazakhstan (kes di Kuala Lumpur) dan Indonesia (kes di Kelantan).

Bagi perincian mengenai penularan tempatan, beliau berkata, satu kes melibatkan bukan warganegara adalah daripada Kluster Bukit Tiram.

“Sembilan melibatkan warganegara pula adalah enam kes daripada Kluster Bukit Tiram, Johor, satu kes daripada Kluster Sentosa di Sarawak, satu kes daripada saringan praprosedur di Pahang dan satu kes daripada saringan kontak rapat kepada kes ke-8662 di Sabah,” katanya.

Dalam perkembangan sama, dilaporkan sehingga kini dua kes positif Covid-19 sedang dirawat di Unit Rawatan Rapi (ICU), manakala satu kes memerlukan bantuan pernafasan.

“Enam kes pula dibenarkan discaj pada hari ini, menjadikan jumlah kumulatif kes yang telah pulih sepenuhnya adalah sebanyak 8,600 kes iaitu 96.7 peratus, daripada jumlah keseluruhan kes,” katanya.

Sementara itu Dr. Noor Hisham menasihatkan, pengembara yang telah pulang ke Malaysia sebelum 24 Julai lalu, yang kini menjalani perintah pengawasan dan pemerhatian di rumah, agar mematuhi sepenuhnya syarat yang ditetapkan.

Menurutnya antara syarat itu termasuklah supaya mereka menjalani kuarantin di rumah sepenuhnya dan elak bercampur gaul dengan ahli keluarga atau rakan serumah.

“Pada hari ke-14, pengembara perlu hadir ke Pejabat Kesihatan Daerah (PKD) yang terdekat dengan laporan ujian Covid-19, untuk mendapatkan pelepasan daripada menjalani perintah pengawasan dan pemerhatian di rumah, serta untuk menanggalkan gelang perintah pengawasan oleh PKD,” katanya.

Dr. Noor Hisham berkata, sehingga 24 Julai, seramai 17,897 pengembara telah mendapat pelepasan daripada menjalani perintah pengawasan dan pemerhatian di rumah, serta telah ditanggalkan gelang perintah pengawasan oleh PKD.

“Walaubagaimanapun, sehingga 24 Julai, didapati masih terdapat 2,897 pengembara yang masih belum tampil ke PKD, untuk mendapat pelepasan,” katanya. – Bernama

See author's posts


Program PICK remaja tepat pada masanya

MUKAH: Tindakan kerajaan untuk melaksanakan program vaksinasi untuk pelajar berusia 16 dan 17 baru-baru ini telah dianggapkan sebagai sesuatu yang tepat.

Bagi Yang Dipertua Badan Muafakat Maktab Rendah Sains MARA (MRSM) Cawangan Mukah, Manuchrir Smith, ia bertepatan dengan pembukaan semula sekolah pada 3 Oktober depan.

“Terima kasih saya ucapkan kepada kerajaan dan Kementerian Kesihatan Malaysia( KKM) atas pelaksanaan program pemberian vaksin terhadap golongan remaja ini,” katanya.

Program Imunisasi Covid-19 Kebangsaan (PICK)  bagi remaja berumur 18 ke bawah tersebut telah dilaksanakan selama tiga hari mulai  9 hingga 11 September  lalu.

Pemberian vaksin peringkat awal ini   bermula dengan pelajar sekolah berusia 16 dan 17 tahun sahaja yang melibatkan  Sekolah Menengah Kebangsaan (SMK) Mukah, MRSM Mukah,  SMK Three Rivers  dan SMK St.  Patrick, termasuk pendaftaran terus.

Beliau berkata demikian ketika diminta mengulas mengenai PICK yang berlangsung di Pusat Pemberian Vaksin di Dewan Suarah Mesra Mukah  baru-baru ini

“Pemberian vaksin bagi Tingkatan 4 dan 5 di seluruh Sarawak itu adalah yang pertama di Malaysia. Ia sememangnya memberi  kelegaan buat semua ibu bapa yang terlibat, terutama bagi pelajar Tingkatan 5 yang bakal menduduki peperiksaan Sijil Pelajaran Malaysia pada awal Mac kelak,” tambah Manuchrir.

Beliau yang turut berada di Dewan Suarah semasa pelajar MRSM Mukah divaksin, percaya semua pelajar yang terlibat juga merasa lega.

“Begitu juga bagi anak-anak  kita yang kelihatan kebanyakan teruja untuk divaksinasi  biarpun sesetengah daripada mereka takut untuk  disuntik namun berkat kerjasama ibu bapa dan penjaga, semua berjalan dengan lancar.

Difahamkan bahawa dos kedua untuk mereka yang disuntik hari ini adalah pada hujung bulan September.

“ Justeru selepas itu itu mereka sudah boleh  membeli barang keperluan persekolahan  sebelum masuk sekolah nanti. Syabas buat semua yang sudah divaksinasi,” kata Manuchrir.

Oleh HENRY B SIYU

See author's posts


Sasaran Sheffield terjejas

NEWCASTLE United menjejaskan peluang Sheffield United untuk layak ke Liga Juara-Juara UEFA ketika Joelinton menjaringkan gol pertamanya dalam  Liga Perdana Inggeris sejak Ogos dalam kemenangan 3-0 semalam.

Pasukan Steve Bruce mengambil kesempatan daripada pemecatan pemain pertahanan Blades, John Egan dalam babak kedua di St James ‘Park yang kosong.

Allan Saint-Maximin memecahkan kebuntuan beberapa saat selepas kad kuning kedua  Egan manakala Matt Ritchie menggandakan jaringan buat Newcastle.

Dengan pelawat tidak tentu arah, penyerang dari Brazil, Joelinton menamatkan kemarau jaringannya dengan gol pertamanya dalam liga sejak dia menjaringkan gol kemenangan di Tottenham pada 25 Ogos tahun lalu.

Itu hanya gol keempat Joelinton musim ini dan akan memberikan harapan bahawa dia masih dapat bertahan sesuai dengan perpindahan 40 juta pound beliau dari Hoffenheim tahun lalu.

Newcastle beraksi buat kali pertama sejak penggantungan liga  teratas pada Mac dan kemenangan itu membawa mereka 11 mata di atas zon penyingkiran.

Ini adalah dorongan yang sangat baik di tengah kekecewaan terhadap pengambilalihan Newcastle yang masih belum dipastikan oleh konsortium yang berpusat di Arab Saudi.

Bercakap sebelum pertandingan, Bruce berkata: “Anda tidak dapat menyangkal itu adalah gangguan tetapi kami tidak dapat menggunakannya sebagai alasan,” katanya.

Bagi Sheffield United, kekalahan itu merupakan satu lagi tamparan ke atas harapan mereka untuk layak ke pertandingan Eropah setelah seri 0-0 pada hari Khamis di Aston Villa.

Pasukan Chris Wilder kekal dua mata di belakang Manchester United di tangga kelima. – AFP

See author's posts


560 jalani saringan di Kampung Serikin

BAU: Seramai 560 individu telah disaring menerusi Operasi Pengesanan Kes Aktif (ACD) Covid-19 di Kampung Serikin pada Rabu.

Dalam operasi tersebut, seramai 90 kakitangan Kementerian Kesihatan Malaysia (KKM) telah terlibat.

Pegawai Perubatan dari Pejabat Kesihatan Bau, Dr. Winnie Johnny berkata, tujuan operasi tersebut dijalankan susulan kemasukan pendatang tanpa izin (PATI) ke Kampung Serikin yang berhampiran kawasan sempadan Sarawak dan Kalimantan Barat, Indonesia.

Jelas beliau, operasi bermula pada pukul 8.30 pagi dan tamat pada pukul 12:30 tengah hari dengan kira-kira seramai 560 orang individu telah menjalani saringan.

“Antara yang disaring terdiri daripada penduduk Kampung Serikin, anggota tentera, polis, pegawai imigresen dan para guru serta kakitangan Sekolah Kebangsaan Serabak Serikin.

“Operasi pengesanan kes aktif Covid-19 tersebut adalah susulan daripada arahan Jabatan Kesihatan Negeri Sarawak kepada Pejabat Kesihatan Bau pada minggu lepas,” katanya ketika ditemui di sini.

Menurut Dr. Winnie lagi, saringan kali ini dijalankan dengan kolaborasi KKM iaitu Pejabat Kesihatan Daerah Bau dengan Pejabat Kesihatan Daerah Kuching, Pejabat Daerah Bau, Majlis Daerah Bau, Angkatan Pertahanan Awam (APM) Daerah Bau, Jabatan Bomba dan Penyelamat Malaysia (JPBM) Daerah Bau serta Ibu Pejabat Polis Daerah (IPD) Bau.

See author's posts


Pemutus rantaian ubah pola membaca

Singapura sejak April 2020 telah membawa perubahan ketara terhadap tingkah laku pengguna dengan kebanyakan penduduk bekerja dan belajar dari rumah, menurut kaji selidik yang dilakukan oleh Singapore Press Holdings (SPH).

Selain berlaku peningkatan dalam e-dagang dan penghantaran makanan, persidangan video dan aktiviti di rumah seperti membuat roti, rakyat Singapura juga beralih kepada membaca berita dari media arus perdana yang dipercayai untuk mendapatkan perkembangan terkini mengenai situasi Covid-19 di dalam negara dan di luar negara.

Kaji selidik yang dijalankan pada bulan April lepas menunjukkan sejak orang ramai duduk di rumah, 65 peratus pelanggan untuk media cetaknya membaca akhbar lebih kerap berbanding tiga bulan lepas dengan lebih daripada 76 peratus melakukannya untuk terus mengikuti perkembangan keadaan Covid-19.

Dengan banyak masa untuk diluangkan, hampir separuh daripada responden menghabiskan lebih daripada 30 minit hingga satu jam untuk membaca surat khabar.

Penemuan ini konsisten di semua akhbar SPH – The Straits Times, The Business Times, Lianhe Zaobao, Lianhe Wanbao, Berita Harian Shin Min, Berita Harian dan Tamil Murasu.

“Adalah sesuatu yang menggalakkan untuk melihat pelanggan kami, sama ada media cetak atau digital, lebih berminat dengan kandungan syarikat kami dalam tempoh ini,” kata Timbalan Ketua Pegawai Eksekutif SPH, Anthony Tan, dalam satu kenyataan hari ini.

“Kami sebenarnya telah melihat peningkatan langganan dan penjualan kertas fizikal kami ketika iniyang merupakan bukti kepercayaan yang diberikan oleh pembaca terhadap isi kandungan SPH,” kata Tan.

Tan berkata SPH juga telah melancarkan inisiatif sama ada dalam bentuk cetak dan digital untuk menyokong pengiklannya mengharungi keadaan ekonomi yang sukar ini- Bernama

See author's posts


Projek Peace Park dijangka siap Mei 2022

SRI AMAN: Projek Peace Park di Sri Aman yang terletak di sepanjang Jalan Astana akan dibangunkan sebagai taman reakreasi awam bersepadu di sekitar Rumah Sri Aman.

Lembaga Pembangunan Dan Lindungan Tanah (LCDA) dalam kenyataan berkata, projek itu berkeluasan 8.98 hektar dan dijangka akan siap pada Mei 2022.

Menurutnya, Majlis Pecah Tanah untuk Projek Peace Park  dirasmikan oleh Ketua Menteri Datuk Patinggi Abang Johari Tun Openg dan taklimat projek disampaikan oleh Pengurus Besar Monaliza Zaidel.

“Pembangunan Projek Peace Park ini sangat signifikan dan bertepatan dengan usaha kerajaan negeri untuk memelihara kekayaan khazanah hutan yang ada di negeri ini.

“Selain itu, reka bentuk taman ini akan menggabungkan infrastruktur sedia ada dengan alam semulajadi dan mengambil kira nilai sejarah serta penglibatan semua kaum dalam mempromosikan keamanan dan keharmornian masyarakat setempat,” katanya, menerusi satu kenyataan semalam.

Tambahnya, taman ini akan menjadi lokasi tumpuan orang ramai untuk tujuan bersantai, bersenam, rekreasi bersama keluarga dan menghilangkan tekanan.

“Selain itu, projek Peace Park ini turut bakal menjadi tempat tarikan pelancong terutamanya golongan pencinta alam dan menjadi lokasi pendidikan untuk pelajar,” tambahnya.

Oleh JEAKQLEYN YACHO & VALENTINE NGUMBANG

See author's posts


Masih cari keserasian

AKSI persahabatan dianggap sebagai elemen penting kepada persiapan pasukan bagi membuat penilaian terbaik dalam membentuk skuad mantap dalam mengharungi saingan sebenar Liga Sri Aman 2021 yang akan disambung bila-bila masa.

Ketua Jurulatih Datus United, Sufian Ibrahim menjelaskan gabungan barisan pemain import serta pemain tempatan memerlukan kerja keras untuk mereka mendapat tahap keserasian terbaik.

Justeru, beliau berkata, hanya menerusi beberapa aksi persahabatan yang diadakan itu akan dapat menentukan sejauh mana tahap kecergasan dan prestasi pemain untuk bersedia dalam tempoh persiapan yang singkat ini.

“Aksi persahabatan yang diadakan dilihat menjadi elemen penting kepada persiapan pasukan kerana mereka dilihat masih berada dalam fasa mencari keserasian dan mendapatkan kembali tahap kecergasan dalam perlawanan sebaik sahaja Liga Sri Aman bersambung semula kelak.

“Selepas lama tidak berlatih dalam satu pasukan dan pemain-pemain hanya melakukan latihan secara kendiri untuk mengekalkan kecergasan, saya amat kagum dengan aksi yang telah dipamerkan oleh semua pemain.

“Walaupun tampak tahap kecergasan beberapa pemain tidak berada pada tahap yang diinginkan, namun mereka telah mempamerkan peningkatan prestasi yang ketara dan keserasian pada beberapa siri perlawanan persahabatan yang diadakan sebelum ini,” katanya kepada Utusan Sarawak selepas perlawanan persahabatan menentang Sarawak United II di Stadium Sarawak baru-baru ini.

Oleh demikian, Sufian memberitahu ini menandakan barisan pemain telah memanfaatkan sepenuhnya peluang menunjukkan aksi dalam empat siri perlawanan persahabatan yang diadakan di Kuching baru-baru ini.

“Itulah yang saya ingin lihat perkembangan melalui aksi perlawanan persahabatan ini dan sekiranya ada kelemahan kami akan segera memperbaikinya,” ujarnya.

Dalam pada itu, katanya lagi pihaknya kini merancang untuk mengadakan lagi aksi persahabatan dengan beberapa buah pasukan selepas ini.

“Komitmen barisan pemain tetap ditagih bagi memastikan prestasi lebih baik dapat dipersembahkan sebaik sahaja liga bersambung nanti,” tambahnya lagi.

Terdahulu, skuad Datus United unggul dalam carta Kumpulan B Liga Sri Aman 2021 selepas berjaya memenangi dua perlawanan dengan memungut enam mata setakat ini.

Penyerang berbisa Datus United, Paul Sambang muncul penjaring terbanyak dengan mengumpul sebanyak enam gol hasil daripada dua perlawanan.

Oleh ADI SAFARMAN

See author's posts


Elak kesalahan ketika kempen politik

Dalam keghairan berkempen sepanjang dua minggu tempoh kempen dibenarkan, semua ahli dan jentera parti perlu sedar terdapat peraturan yang perlu dipatuhi. Kadang-kala ahli-ahli parti atau penyokong parti melakukan pelbagai perkara dan strategi untuk memenangkan calon parti yang disokong.

Mereka terlepas pandang bahawa sekiranya tersalah langkah akan menyebabkan boleh ditangkap, didakwa di mahkamah, malah juga kemenangan calon boleh terbatal.

Di negara ini beberapa akta untuk memastikan integriti dan tabbir urus proses pilihan raya berlangsung telah digubal sejak lama dahulu seperti Akta Kesalahan Pilihan 1954 (AKPR). Akta ini masih berkuatkuasa sehingga kini.

Namun ramai yang kurang mengetahui kewujudan akta Parlimen itu. Tujuan akta tersebut digubal adalah untuk mencegah berlakunya kesalahan-kesalahan pilihan raya ketika proses itu berlangsung. Ini termasuk perbuatan rasuah dan perbuatan yang melanggar undang-undang pilihan raya. Ini termasuk mengawal belanja pilihan raya.

Terdapat tujuh bahagian dalam akta ini seperti aspek permulaan dan pentafsiran, kesalahan pilihan raya, perbuatan rasuah, ejen pilihan raya, belanja pilihan raya dan perbuatan yang menyalahi undang-undang, pasukan penguat kuasa, alasan bagi membatalkan pemilihan dan petisyen pilihan raya.

Jamuan pilihan raya

Dalam Seksyen 8 Akta Kesalahan  Pilihan Raya 1954 terdapat larangan calon untuk menawarkan makanan dan minuman kepada pengundi untuk mempengaruhi   pengundi memilih calon tersebut. Ini termasuklah tindak-tanduk secara rasuah sama ada dilakukan sendiri oleh calon atau mana-mana orang lain ketika, sebelum, semasa dan selepas pilihan raya melalui pemberian, mengadakan, membayar, mengaku janji akan memberikan apa-apa makanan minuman, belasan, wang, tiket apa-apa cara tipu daya untuk tujuan mempengaruhi secara rasuah agar diberikan undi dalam pilihan raya.

Kesemua ini termasuk dalam kesalahan menjamu.(Seksyen 8 AKPR 1954). Tingkah laku ini sering berlaku dalam mana-mana pilihan raya malah pada suatu tahap ia dianggap sebagai satu kebiasaan.

Dalam mana-mana pilihan raya sering kali terdapatnya jamuan diadakan untuk menarik pengundi. Kadang-kala akibat pertembungan sengit di pusat daerah pengundi (PDM), maka masing parti menyediakan jamuan makan untuk menarik pengundi.

Parti lebih berkemampuan akan menyediakan lebih banyak makanan untuk dijamukan manakala parti kecil lazimnya menyediakan secara ala kadar sahaja. Begitu juga untuk membayar duit minyak, duit sagu hati atau duit tambang pengangkutan termasuk pembelian tiket dan sebagainya. Sebenarnya ia bukanlah sesuatu yang normal dalam undang-undang pilihan raya, sebaliknya ialah tindak-tanduk yang melanggar undang-undang.

Pengaruh tidak wajar

Dalam seksyen 9,  akta ini menetapkan bahawa mana-mana pihak sebelum, semasa dan selepas pilihan raya tidak boleh mengancam dan menggunakan ancaman sama ada dibuat sendiri atau orang lain untuk mendatangkan kerosakan, bencana, kecacatan, kerugian keduniaan atau rohani terhadap mana-mana orang untuk memaksa mengundi atau sebaliknya.

Apa-apa juga tipu muslihat, menghindar atau menahan  sama ada secara langsung atau tidak langsung. Begitu juga gangguan  tidak wajar terhada mana-mana pihak agar terhalang menjalankan hak untuk mengundi. Amalan gengsterisme yang cuba mengawal pilihan raya, menakut-menakutkan pengundi agar tidak menyokong atau menyokong parti tertentu perlu dibanteras. Pihak berkuasa khususnya pihak polis boleh mengambil tindakan ini sekiranya berlaku amalan menggunakan pengaruh tidak wajar ini bagi menarik sokongan undi, calon dan parti politik.

Sogokan

Terdapat seksyen 10 dalam Akta Pilihan Raya lebih spesifik yang menyatakan mana-mana pihak yang meminjamkan, memberikan, menawarkan, menjanjikan  untuk mendapatkan, atau menawarkan, menjanjikan, atau berjanji untuk mendapatkan atau berusaha untuk mendapatkan, apa-apa jawatan, kedudukan atau pekerjaan kepada atau untuk mana-mana pemilih atau pengundi, secara rasuah agar mengundi atau tidak mengundi dalam mana-mana pilihan raya maka  ia merupakan suatu kesalahan.

Ia juga boleh melibatkan wang, pemberian, pinjaman, atau balasan bernilai. Hal ini bermakna calon-calon yang bertanding sekiranya didapati berbuat demikian adalah melakukan kesalahan dalam Akta Pilihan Raya 1954.

Berdasarkan akta yang telah termaktub itu, menunjukkan betapa sewajarnya proses pilihan raya perlu bebas daripada politik wang, politik janji dan tawaran, tidak boleh menggunakan pengaruh untuk mengancam pihak lain dalam usaha untuk meraih undi.

Dalam seksyen 19, had maksimum perbelanjaan masa pilihan raya ialah sebanyak RM200,000 bagi pilihan raya Parlimen dan RM150,000 bagi setiap kerusi Dewan Undangan Negeri.

Bagi mengelak berlakunya perlanggaran seksyen ini, adalah wajar pihak kerajaan meminda dan meningkatkan lagi maksimum perbelajaan sesuai dengan kenaikan harga barang dan perkhidmatan. Misalnya kos mencetak alat-alat kempen, menggaji dan kos makan minum pekerja kempen semakin meningkat.

Begitu juga laporan perbelanjaan calon pilihan raya kepada SPR perlulah diaudit dan diserahkan dalam tempoh sebulan kepada SPR. Namun persoalannya, sejauh manakah laporan perbelanjaan tersebut dilaksanakan. Begitu juga audit perbelanjaan pilihan raya calon pilihan raya setakat ini amat jarang diperkatakan laporan tersebut diaudit.

Pembiayaan Dana Politik

Kempen politik sering melibatkan wang untuk membiayai perbelanjaan kempen. Dalam situasi politik semasa, mana-mana parti politik yang kecil kurang berupaya membiayai kempen politik mereka dengan lebih efisien kerana perlu sejumlah wang besar bagi membayar pekerja sama ada kos makan minum, mencetak poster kempen, upah memacak dan menurunkan bendera dalam pelbagai lagi keperluan.

Ada sesetengah parti politik mengadakan majlis makan malam untuk mengumpul dana politik. Lazimnya setiap meja akan dijual berdasarkan kedudukan perasmi atau VIP politik yang hadir. Ada juga yang mendapat dana daripada taikun-taikun besar.

Yang dibimbangi badan-badan sivil ialah apabila terdapat sumbangan daripada konglomerat besar atau mendapat derma daripada pembiayai-pembiayai politik, maka parti boleh terperangkap dalam amalan terhutang budi dan amalan memberikan projek-projek kepada pembiayai ini sebagai membalas sumbangan pilihan raya.

Hal ini akan menjadi amalan tidak sihat dalam budaya politik apabila politik dan ekonomi tidak dapat dipisahkan. Justeru, terdapat gesaan agar Akta Pembiayaan Dana Politik digubal secepat mungkin supaya proses berkaitan derma, wang politik dapat dibezakan dengan di antara sumbangan kepada parti, individu ahli politik bagi mengelak berlakunya amalan rasuah dan salah guna wang untuk membiayai parti politik.

Kesalahan serius bagi perlanggaran boleh didenda sehingga RM500, wakil rakyat dibatalkan kelayakan dan lima tahun hilang hak mengundi.  Di bawah Akta SPRM 2009 pula terdapat hukuman lebih panjang dan denda lebih besar hingga hukuman penjara maksimum 20 tahun, denda lima kali ganda nilai suapan atau RM10,000 berdasarkan mana-mana yang lebih tinggi.

Malah jika gagal melaporkan pemberian, janji atau tawaran rasuah di bawah Seksyen 25 (1) dan (2) Akta SPRM 2009, boleh dikenakan denda tidak lebih RM100,000 dan penjara tidak lebih 10 tahun atau kedua-duanya sekali.

Profesor Madya Dr Awang Azman Awang Pawi adalah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


Tingkat kerjasama keselamatan siber, telekomunikasi

JAKARTA: Malaysia dan Indonesia bersepakat untuk meningkatkan jalinan kerjasama berkaitan keselamatan siber dan perkongsian bertaraf antarabangsa di bidang telekomunikasi, agar manfaatnya dapat diperoleh bersama.

Pemimpin dan agensi terlibat dari kedua-dua negara, akan mengukuhkan pengurusan keselamatan siber dan merangka perhubungan yang lebih rapat di forum-forum antarabangsa, termasuk di Kesatuan Telekomunikasi Antarabangsa (ITU).

Menteri Komunikasi dan Multimedia Tan Sri Annuar Musa berkata keselamatan negara perlu diberikan keutamaan di tengah kepesatan perkembangan teknologi serta pelbagai alasan, seperti kepentingan komersil dan hak kebebasan bersuara.

“Ada perkara yang kita perakui, tetapi soal keselamatan dalam negara menjadi perkara yang mesti diberi keutamaan,” katanya dalam sidang media bersama rakan sejawat Menteri Komunikasi dan Informatika Indonesia Johnny Gerard Plate.

Mengenai ITU, Annuar berkata kedua negara, yang berhasrat membida kerusi dalam Majlis ITU untuk Wilayah E – Asia dan Australasia, akan saling menyokong di persidangan pada akhir September ini.

ITU adalah agensi khusus Pertubuhan Bangsa-Bangsa Bersatu untuk teknologi maklumat dan komunikasi yang ditubuhkan pada tahun 1865 dan bertanggungjawab memudahkan sambungan antarabangsa dalam rangkaian komunikasi.

Turut dibahas adalah komitmen dan kesungguhan politik dalam penguatan kerangka kerja perundangankeselamatan siber, isu telekomunikasi dan perkhidmatan over-the-top (OTT).

Perkara lain termasuk infrastruktur telekomunikasi, teknologi satelit, dan naratif dalam talian, yang boleh mengeruhkan hubungan dua hala.

“Harapan saya antara Malaysia dan Indonesia banyak perkara yang boleh dilakukan secara bersama dan seterusnya kita memberikan juga permuafakatan yang lebih besar di peringkat ASEAN,” kata Annuar.

Ini merupakan pertemuan kali ketiga beliau dan Johnny dalam tempoh enam bulan, dengan pertemuan kali terakhir di Singapura.

Beliau diiring Kuasa Usaha Sementara Kedutaan Besar Malaysia Adlan Mohd Shaffieq dan Pengerusi Interim Suruhanjaya Komunikasi dan Multimedia Malaysia Tan Sri Mohamad Salim Fateh serta delegasi, sempena lawatan kerja tiga hari berakhir hari ini. – Bernama

See author's posts